
Palvelut 


Sisällys 


Tilaukset 

Tilaukset tehdään maksamalla klubin tilille 
PSP 1427 624 tai SYP Espoo Tapiola 
229020-211772 tarvittava summa ja 
kirjoittamalla tiedonantoihin selvitykset 
tilattavista tuotteista kappalemäärineen. 
Muista ehdottomasti myös oma nimesi ja 
osoitteesi. Hinnat sisältävät käsittely- ja 
postikulut. 

Tyhjät disketit 

5.25" DSDD 35,- / 10 kpl 

5.25" DSHD 60,- / 10 kpl 

3.5" DSDD 60,- / 10 kpl 

3.5" DSHD 120,- / 10 kpl 

PD-levyt 

Tilatessasi PD:tä tyhjille disketeille levyk- 
keittäin: 

5 1/4" 10,-/ kpl 

3 1/2" 15,- / kpl 

Luettelo jäsenlevyistä ja CP/M:lle 
tarkoitetuista PD-levyistä on Sviipissä 1/88. 
PC-SIGin luettelon voi tilata kahdella 
levykkeellä klubilta, kuten muutakin PD:tä. 

Edellisvuosien jäsensineistot 

Yhden vuoden aineisto (4 Sviippiä 
ja 2 jäsenlevyä tai -kasettia) 100,- 

Sviipin vuosikerta (4 lehteä) 40,- 

Tilattavissa on vuodet 1986, 

1987, 1988 ja 1989. 


Palvelunumerot 

Ari Korhonen 90-755 6025 PC, SVI-3x8 

Tuomo Sajaniemi 90-411 959 PC, Sviippi 

Seppo Tossavainen 90-698 5043 PC, Xpress 

FIDOCOMM 24H 90-608 831 V.22bis 

FIDOCOMM 24H 90-698 7663 V.22bis 

Jäsenaineistot -90 

Seuraava jäsenlevy/kasetti 19.6.1990 

SVIIPPI 3/90 postitus 9.10.1990 

Aktiivilauantait 

Kesäaikana 1.6.-15.8. ei pidetä aktiivi- 
lauantaita. Seuraava aktiivilauantai on 
18.8.1990 klo 14-17. 


2 Palvelut ja tiedotukset 

3 Pääkirjoitus 

4 Lisää Dosin komentojonoista 
6 Koottiin mikro 

9 Testaa atk-sanavarastosi 

10 Viritä DOS! 

11 Testaa atk-sanavarastosi 

12 Tee itse animaatioseikkailu! 

18 Kysymys- ja vastauspalsta 

19 Näppäimistö ystävällisemmäksi 

20 Olipa kerran... virus 

26 Kevätkokouksen pöytäkirja 


Levykkeiden hinnat laskivat! 

Klubin jäsenille tarjoamat levykkeet ovat 
nyt entistä edullisempia. Uudet hinnat edel¬ 
lisellä palstalla otsikolla "Palvelut". Lisäksi 
valikoimiin on tullut 3.5" HD-levykkeet. 

TBBS suljettu 

Klubin toinen boksi, pitkään palvellut 
TBBS on suljettu laitteistossa esiintynei¬ 
den häiriöiden vuoksi. Vanhaa CP/M-lait- 
teistoa ei kannata enää korjata, joten 
ainakaan entisessä asussaan boksia ei tule 
enää olemaan. 

Jäsenistön käytettävdissoä olevat Fido- 
comm-boksit löytyvät tutuista numeroista 
(90) 608 831 ja (90) 698 7663. 

Lisää levyjä gif-kirjastoon 

Levy 22: Fantasia-kuvia, lohikäärmeitä, 
viikatemies yms. 

Levy 23: Ihmisiä, mm. Whitney Houston 
ja Gorba. 

Levy 24: Sekalaisia kuvia, kuten mootto¬ 
ri, kukkia ja kellon sisuskalut. 

Korjaus 

Taitossa sattuneen virheen vuoksi edelli¬ 
sessä numerossa olleesta jutusta "Modee¬ 
milla maailmalle" olivat sivun 11 palstat 
vaihtuneet keskenään. 

Myös salausohjelmaan oli tullut ylimää¬ 
räisiä merkkejä taiton aikana. Ohjelmasta 
1, ohjelmariviltä 180 tulee poistaa lainaus¬ 
merkit. 

Pahoittelemme tapahtunutta. 

Toimitus 

Toimitus _ Pääkirjoitus 


Päätoimittaja 

Tuomo Sajaniemi 

Työryhmä 

Kaj Backas 
Martti Kärkinen 
Ari Korhonen 
Smiley 

Markus Strand 


Kansi ja piirrokset 

Matti Lehtoranta 

DTP-ladonta 

Tuomo Sajaniemi 

Julkaisija 

M i kroii i jät 

T a r k k * a m p u j ä n k a t u 14 
00150 HELSINKI: 

Puh: 411 95 9:1 Tuomo Saj ani e m i: 

Tilinumero: -PSP 1427 624 

-SYP Espoo Tapiola 
f 229020-211Y 7 2 

Leht i i Im es tyy nelj ä k e rt a a v uod ess a; 
Tilauk se t sisäl tyvät j as e n m aksuun.;:y;:j| 
Jäsenmaksu vuodelle 1990 on 150 mk. 
Irtonumero 10 mk. 


Ilmoitushinnat 

mv. koko 

1/1 (A4) takakansi 2.000.- 

1/1 1.500,- 

1/2 1 . 000 .- 


O s o iti ee n m u u t o k s et 

Mikroilijat r.y. 
Tarkk’ampujankatu 14 
00150 HELSINKI 


Pikapaino Paatelainen Oy, Helsinki, 1990 


Kuten edellisessä numerossa päätoimit¬ 
taja Ari Korhonen kertoikin, hän on luopu¬ 
nut tehtävistään Sviipin päätoimittajana. 
Ari jatkaa kuitenkin toimitusryhmän puolel¬ 
la, ja toivottavasti tuottaa runsaasti teks¬ 
tiä. Haluan vielä kiittää koko toimituksen 
puolesta Aria; hän teki mahtavan työn luot¬ 
satessaan ja kehittäessään Sviipin alkuai¬ 
kojen epäselvästä monistenivastakasta 
tyylikkääksi lehdeksi. Sviippi on Arin avul¬ 
la löytänyt oman paikkansa. 

Vuosien mittaan on tapahtunut melkoisia 
muutoksia lehden ympärillä. PC-mikrojen 
yleistyessä vanhempien pikkukoneiden jut¬ 
tujen määrä on pienentynyt. PC-juttujen o- 
suus taas on kasvanut nollasta leijonan¬ 
osaan sivujen määrästä. Palautteesta us¬ 
koisin, että olemme pystyneet täyttämään 
tehtävämme tässä. 

Myös taitto- ja painatusvaihe on kokenut 
muutoksia. Luopuminen turvallisesta am- 
mattipainosta oli haikeaa, mutta nyt, kun 
oppirahat on maksettu, DTP-ladonnan hyö¬ 
ty saadaan esiin. Kunhan vielä saamme hiu¬ 
kan asiallisemmat taittolaitteet (hidas pc ja 
CGA-näyttö eivät ole parasta mahdollista) 
tästä työstä voi tulla jopa mukavaa ja mie¬ 
lenkiintoista! 

Työstä tämä käykin. Lehden taittoon me¬ 
nee aikaa vähintään viikon työtunnit. Juttu¬ 
jen tekeminen ei sekään ole järin nopeaa. 
Siksi jälleen kerran, varmaankin 16. kerran, 
peräänkuulutan uusia kirjoittajia. Jos vain 
vähänkin tunnet jotakin asiaa ja haluat lait¬ 
taa sen paperille niin tee se! Toimitus kyllä 
tarvittaessa huolehtii siitä, että juttusi tu¬ 
lee siistissä asussa ulos, mikäli sitä ariste¬ 
let. Turha pelko pois! Rimakauhua ei tarvit¬ 
se potea. Jutun kirjoittajat saavat pienen 
palkkion ja kivahan se on kertoa asioista 
muille jäsenille. 

Myös juttuideat kelpaavat, sillä nekin 
loppuvat silloin tällöin. Onneksi palvelupu¬ 
helimet antavat hyvän kuvan siitä mitkä asi¬ 
at teitä jä- seniä puhuttavat. 

Haluan tässä kuitenkin kiittää kaikkia ak¬ 
tiivisia kirjoittajia, joiden ansiosta voimme 
tehdä 28-sivuisen lehden. 

Hiukan masentuneista ajatuksista huoli¬ 
matta lehti on jälleen kerran koossa, ja nyt 
maistuukin iso kannullinen kuumaa, vahvaa 
kahvia. 

KOMENTOJONOT 


Edellisessä numerossa aloitettiin 
Dosin komentojonojen tutkiminen. 
Tällä kertaa perehdytään mm. sil¬ 
mukoihin ja valintoihin. 

Usein on tarpeen suorittaa jonkin komen¬ 
non toistoa komentojonossa. Tämän voi 
suorittaa monella tavalla joko GOTO-Iau- 
seella tai FOR-silmukalla. 

:Joop 

if "%■/" = "" goto _ulos 
echo Tämä tehdään niin monta kertaa 
kunnes argumentit on loppu 
echo argumenttina oli %1 
shift 

goto Joop 

Huomaa että SHIFT siirtää komentorivin 
argumentteja argumenttilistalla alaspäin. 
Argumentista %1 tulee %0, %2 tulee %1 ja 
niin edelleen. 

FOR %%A IN (*.*) DO ECHO Täällä on 
%%A niminen tiedosto ' 
tai 

FOR %%A IN (*.DOC) DO TYPE %%A 
Jälkimmäinen rivi mahdollistaa jokeri¬ 
merkkien käytön esimerkiksi TYPE-komen- 
non yhteydessä. 


Esimerkiksi komentojono 
FOR %%A IN (%1) DO TYPE %%A 
tulostaisi argumenttina annetun tiedos¬ 
ton mutta argumentti voi sisältää myös jo¬ 
kerimerkkejä. 

FOR-silmukka on hyvin monikäyttöinen, 
niitä voi käyttää kuten yllä jokerimerkkinä 
tai merkkijonon sovitukseen. 

FOR % % F IN (%PATH%) DO IF "%?" = 
"%%F" ECHO %1 on jo polussa *’ 

Esimerkkiohjelma TULOSTA.BAT on ko¬ 
mentojono joka tulostaa kaikki argumentti- 
listassa annetuihin tiedostonimiin, myös 
jokerein varustettuihin, sopivat tiedostot. 
TULOSTA *.PAS *.DOC ???.BAT 
tulostaa siis kaikki tiedostot jotka sopi¬ 
vat sen argumentteihin; kaikki .PAS-mää- 
reiset, .DOC-määreiset ja kolmekirjaimiset 

*) Lat. huom: komentorivi on painotekni¬ 
sistä syistä jaettu usealle riville. Käytettä¬ 
essä rivit kirjoitetaan yhteen. 


BAT-määreiset tiedostot oletushakemis¬ 
tosta. 

SUBST 

Mitä tehdä kun polku kasvaa yli 128 
merkkiä pitkäksi eli yli DOS:lle suurimman 
sallitun polunpituuden? 

Käytä SUBST-komentoa, sillä voi alihake¬ 
miston muuttaa loogiseksi levyasemaksi ja 
sitten viitata siihen pelkällä kirjaimella. 

SUBST dl: d2:hakemisto 

mahdollistaa levyasemalla d2 sijaitse¬ 
vaan hakemistoon 'hakemisto’ viittauksen 
levyasemana dl. dl ei saa olla oletuslevy- 
asema. Jos käytät viittausievyaseman sym¬ 
bolina suurempaa kirjainta kuin E täytyy si¬ 
nulla olla CONFIG.SYS-tiedostossa rivi 
LASTDRIVE d: missä d: on vähintään suurin 
käyttämäsi levyaseman kirjainsymboli. 

Asetuksen voi purkaa komennolla 

SUBST d: ID 

missä d: on sen viittauksen symboli joka 
halutaan poistaa. 

Pelkkä SUBST tulostaa voimassa olevat 
viittaukset. 

Hakupolusta 

Onko sinulla ongelmia liian pitkän polun 
aiheuttaman viiveen kanssa? Jos sijoitat 
paljon alihakemistoja PATH-muuttujaan 
niin käyttöjärjestelmä joutuu käymään läpi 
kaikki niissä olevat tiedostot etsiessää vii¬ 
meisessä hakemistossa olevaa tiedostoa, 

tämä kuluttaa aikaa 
varsinkin jos sinun le¬ 
vyasemasi keskimää¬ 
räinen hakuaika on 
pitkä ja et käytä ns. le- 
vycachea eli välimuis¬ 
tia. Erityisesti tämän 
huomaa kun antaa ko¬ 
mennon jota ei ole ole¬ 
massa ja DOSiin tutkii 
kaikki alihakemistot 
hakupolulla ennen kuin 
se antaa virheilmoituksen 'Bad command 
or file name’. Myös polun viimeisissä aliha¬ 
kemistoissa olevien ohjelmien käynnistys- 
aika saattaa olla huomattavan pitkä. 
Sijoittamalla vain tärkeimmät alihakemistot 
ja siihen järjestykseen että useimmin tarvit¬ 
tavat ohjelmat löytyvät polun alusta voi ha¬ 
kuaikaa lyhentää. Samalla täytyy niille 
ohjelmille jotka eivät enää ole polun varrel¬ 
la luoda komentojonot jotka ajavat ko. oh¬ 
jelman. Tämä käy kätevimmin luomalla 
erityinan BATS-alihakemisto, tai mielum- 
min virtuaalilevy jos muistia riittää, johon 
sijoitetaan kaikki nämä komentojonot. 
BATS-alihakemisto tai virtuaalilevy sijoite¬ 
taan tietysti polun alkuu jotta komento¬ 
jonojen ajaminen olisi nopeata. 

Mutta joskus tarvitaan väliaikaisesti jon¬ 
kin muun alihakemiston kuulumista pol¬ 
kuun. Tämä onnistuu kasvattamalla polkua 


TULOSTA.BAT 

echo off 
: Joop 

if "%1"= ="" goto _ulos 

for %%A in (%1) do type %%A 

pause 

shift 

goto Joop 
: ulos 


: alku 

: lopetetaan jos ei argumentteja 
: tulostetaan tiedostot 
: pidetään tauko 
: vaihdetaan argumenttia 
: palataan alkuun 
: lopetus 

ohjelmien komentojoista ja lopuksi taas pa- 
lauttan sen alkuperäiseksi. 

Esimerkki; 

Oletuspolkuna 

PATH = C:\DOS\;C:\BATS\;C:\TOOLS\;C 
:\UTIL\ *> 

Ohjelma HUUHAA haluaa jostain syystä 
että se hakemisto jossa se sijaitsee pitää 
kuulua hakupolkuun. 

HUUHAA.BAT-tiedosto jolla ajetaan HU- 
HAA-ohjelma: 

SET PATH = C:\HUHAA;%PATH 
(Asettaa uuden polun) 
C:\HUUHAA\HUUHAA 
(Ajaa ohjelman) 

OLETUS 

(Asettaa oletus polun takaisin) 

Tiedosto OLETUS.BAT sisältää yhden ai¬ 
noan rivin: 

PATH C:\DOS\;C:\BATS\;C:\TOOLS\; 
C:\UTIL\ *' 

Sekä HUUHAA.BAT että OLETUS.BAT si¬ 
jaitsevat tietysti C:\BATS-alihakemistossa. 
Koska ehkä haluat joskus muuttaa oletus- 
polkuasi kannattaa käyttää OLETUS.BAT- 
tiedostoa sen sijaan, että sijoittaisi polun 
asetuksen ohjelman komentojonoon. Sillä 
nyt sinun tarvitsee muuttaa vain yhtä tie¬ 
dostoa muuttaaksesi oletuspolkua ehkä 
kymmenien sijasta. 

IF (NOT) EXIST käsky 

Monesti on tärkeä tietää onko jokin tie¬ 
dosto jo olemassa. Komentojonosta sen 
tarkistus on helppoa: 

IF EXIST [tiedosto] [komento] 
tai 

IF NOT EXIST [tiedosto] [komento] 
Esimerkiksi 

IF EXIST A:\COMMAND.COM ECHO Le¬ 
vyllä on COMMAND.COM tiedosto ’ 
tai 

IF NOT EXIST A:\HUUHAA.DAT COPY 
C:\HUUHAA\HUUHAA.DAT A:\ ' 

Alihakemiston olemassa olon voi tarkis¬ 
taa käskyllä 

IF [NOT] EXIST [reitti]\nul [komento] 
Myös käsky 

IF [NOT] EXIST [reitti]\*. * [komento] 
toimii jos hakemistossa on yksikin tie¬ 
dosto. 

Uudelleenohjaus ja putket 

Tehdessäsi siistiä komentojonoa joka ei 
tulosta mitään turhaa ja se mikä tuloste¬ 
taan näyttää siistiltä tarvitset tulostuksen 
ohjausta ja putkia (pipes). 

Uudellenohjaus tapahtuu antamalla ko¬ 
mento muodossa komento <mistä >mihin. 
Mistä on se tiedosto, josta syöte haetaan 
näppäimistön sijasta ja mihin tiedosto, jo¬ 
hon tuloste viedään näytön sijasta. 

*) lat. huom: komentorivi on painotekni¬ 
sistä syistä jaettu usealle riville. Käytettä¬ 
essä rivit kirjoitetaan yhteen. 


Esimerkiksi 

DIR > HAKEMIST.DAT 

tulostaa hakemiston HAKEMISTO.DAT- 
tiedostoon. 

FIND < HAKEMIST.DAT >TIEDOST. 
DAT * ] 

tulostaa ne HAKEMIST.DAT-tiedoston ri¬ 
vit joilla esiiintyy piste TIEDOST.DAT-tie- 
dostoon. 

SORT < TIEDOST.DAT >JÄRJEST. DAT 

*)■ 

järjestää TIEDOST.DAT-tiedoston rivit ja 
tulostaa ne JÄRJEST.DAT-tiedostoon. 

MORE < JÄRJEST.DAT 

tulostaa JÄRJEST.DAT-tiedoston näyttö- 
ruudullinen kerrallaan. 

Putkia kannattaa käyttää aina ketjutetta¬ 
essa komentoja. 

komentol \ komento2 [\ komento3 [...]] 
on putki jossa komentol :n tuloste ohjataan 
komento2:n syötteeksi jne. 

Esimerkki: 

DIR | FIND | SORT \ MORE 

DIR lukee hakemiston ja antaa sen FIND- 
ohjelmalle syötteenä. FIND hakee syöttees¬ 
tään ne rivit joilla esiintyy piste ja tulostaa 
ne SORT-ohjelman syötteeksi. SORT järjes¬ 
tää syötteensä aakkosjärjestykseen ja tu¬ 
lostaa sen MORE-ohjelmalle joka tulostaa 
syötteensä näytölle pysähtyen aina näytön 
tullessa täyteen. 

Molemmat esimerkit tekevät siis samat 
asiat mutta hieman eri tavoin. Pelkkää tu¬ 
lostuksen ohjausta käytettäessä jää levylle 
tiedostot HAKEMIST.DAT, TIEDOST.DAT ja 
JÄRJEST.DAT joita ei enää ehkä tarvita. 
Putkia käytettäessä ei näitä aputiedostoja 
jää, käyttöjärjestelmä luo kyllä vastaavat 
aputiedostot, mutta se myös automaatti¬ 
sesti tuhoaa ne. Nämä aputiedostot luo¬ 
daan aina oletuslevyn juurihakemistoon ja 
niiden olemassa olon huomaa vaikka ko¬ 
mennolla 

DIR \ | MORE 

Viimeisinä olevat kaksi ihmeellisen ni¬ 
mistä tiedostoa ovat nämä aputiedostot. 
Aputiedostojen tarpeesta johtuen ei putkia 
voi käyttää kirjoitussuojatuilla levykkeillä. 

Markus Strand 
Email: mstr@niksula.hut.fi 

mstrand@otax. tky.hut.fi 
Voice: +358-0-517814 
Smail: Antreantie 22, SF-02140 ESPOO 

Kysymys- ja vastauspalsta 

Kysymys: Onko tietokoneen ko¬ 
koaminen eri osista vaikeaa? 
Vastaus: 

KUINKA 

TIETOKONEEMME 

KOOTTIIN 

Olipa kerran niin, että onnistimme pienen 
ja hienon PC-kloonin. Elämämme oli onnel¬ 
lista, kunnes huomasimme, ettei tieto¬ 
koneemme ollutkaan täydellinen. Siitä se 
alkoi se monen viikon rumba. 

Ensimmäinen asia, joka tietokoneessam¬ 
me alkoi vaivata, oli sen väri. Se oli type¬ 
rän harmaanruskea. Eihän nyt sentään 
mukavassa asunnossamme saanut olla niin 
tylsää väriä missään, ei nyt ainakaan työ¬ 
pöydällä, kaikkein näkyvimmällä paikalla. 

Päätimme maalata muovisen kotelon mu¬ 
kavammaksi. Talsimme lähimpään maali- 
kauppaan ihmettelemään erilaisia spray¬ 
maaleja. Minä olisin halunnut söpön vaa¬ 
leanpunaisen tietokoneen, mutta pienen 
keskustelun jälkeen päädyimme kirkkaan 
keltaiseen väriin, se sentään sopii parem¬ 
min miehellekin (Eikö muka vaaleanpunai¬ 
nen sovi?). Niinpä Mr M. nakkasi muutaman 
setelin pöytään ja osti purkin Ladan keltais¬ 
ta maalia. Tyytyväisinä palasimme kotiin ja 
aloimme PC-kotelon käsittelyn. Ensin oli 
tietysti irrotettava kaikki osat kuoresta, sit¬ 
ten oli vuorossa SVI-merkin poistaminen. 
SVI oli kirjoitettu upotetuin kirjaimin, joten 
jostain täytyi löytää jotain täytemassaa. Ja 
jotain pakkelimassaa kaapin pohjalta löy¬ 
tyikin. Lovet täytettiin ja hiottiin tasaiseksi. 

Operaatio maalaaminen 

Sitten alkoi maalaus. Kannoimme vintille 
hesareita alustoiksi ja sulkeuduimme kyl¬ 
mälle vintille spraypurkin ja kotelon kans¬ 
sa. Suihkuttelimme sprayta huolellisesti 
koteloon joka suunnalta, tutkailimme työm¬ 
me tulosta ja suihkuttelimme taas. Siinä 
meni koko purkillinen sprayta sukkelaan. 
Palasimme tyytyväisinä ja viluisina ja maa¬ 
lisina takaisin sisälle, olipahan nyt tieto¬ 
koneemme mukavamman värinen. Muuta¬ 
man tunnin kuivumisen jälkeen haimme ko- 
telonpuolikkaatkin sisälle, jotta saisimme 
ihailla uutta väriä. Mutta voi kauhistus, se 
maali oli ihan epätasainen ja vanha värikin 
kuulsi lähes joka paikasta läpi. Hämärällä 
vintillä oli jäänyt huomaamatta monta maa¬ 
laamatonta kohtaa. 

No ei muuta kuin takaisin maalikauppaan 
ja taas ostaen sitä Ladan keltaista spray¬ 
maalia. Mahtoi sitä maalimyyjäkin luulla 
ties miksi graffiti taiteilijaksi. Nyt varustau¬ 


duimme taskulampulla ja tarkkaavaisem¬ 
milla silmillä maalausoperaatioon. Ja tu¬ 
loskin oli sen kaltainen, tarkastimme 
työmme tuloksen taas sisällä ja löysimme 
enää pieniä paikkailtavia kohtia. Siispä vie¬ 
lä viimeisen kerran vintille suihkutelemaan 
sprayta. Tulos oli täydellinen. Mukavan pir¬ 
teä, kirkkaankeltainen kotelo. Ulkokuoren 
viimeistelemiseksi oli koneellemme keksit¬ 
tävä nimi. Kun tämä kone kerran oli meidän 
ensimmäinen 16 bittinen koneemme, tuli ni- 
meksikin yhtä hieno ja ylevä Cray 1/MK, oli¬ 
han Cray 1:kin aikansa ensimmäinen super¬ 
tietokone. Mr M. asetteli sopivia siirtokirjai- 
mia kotelon kylkeen ja viimeiseksi suih¬ 
kautti mojovan annoksen lakkaa pitämään 
nimen kiinni. 

Meillä siis oli taas täysin toimiva ja iloi¬ 
sen keltainen PC-klooni. Pian tuli vastaan 
seuraava ongelma: liian laajat ohjelmat. 
Kun käyttämämme ohjelmat olivat parhaim¬ 
millaan kymmenelläkin lerpulla ja koneessa 
ei ollut kovalevyä, tuli kyseisten ohjelmien 
käyttämisestä varsinainen lerppusirkus. Le¬ 
vykkeitä heiteltiin levykeasemasta toiseen 
ja ulos, tiedostoja kopioitiin paikasta toi¬ 
seen jne. Aloimme siis tutkia, miten ongel¬ 
mamme ratkeaisi. Se olikin visaisempi on¬ 
gelma, Craystamme kun ei löytynyt kuin yk¬ 
si laajennuspaikka, ja senkin varasi näyttö- 
kortti. Kovalevyä ei siis voisi siihen mojaut- 



taa ilman erikoistoimenpiteitä. 

Edullinen ostos 

Samoihin aikoihin kun aloimme tutki¬ 
maan Craymme laajennusmahdollisuuksia, 
kuulimme, että eräs tuttavamme oli myy¬ 
mässä pois lähes käyttämätöntä PC-klooni- 
aan, ja vielä edulliseen hintaan (1500,-). 
Sinne sitten rynnättiin, minä ja Mr M. Peril¬ 
le päästyämme pääsimme heti penkomaan 
varaston nurkkia, jotta missäs se kone oli- 

kaan. Löytyihän se sieltä sitten ja ystävälli¬ 
nen varastomies kantaa mujauttikin sen 
työpöydälle. Sitten vaan pakettia purkaen 
ja laitteistoa kooten, kiinni monitoriin ja 
sähköverkkoon ja käynnistäen. Mitään 
vaan ei tapahtunut, pieni hurahdus kuului, 
mutta ei sen kummempaa. Pikaisesti sitten 
monitorin vaihto ja uusi yritys, eipä onnis¬ 
tunut vieläkään. Siinä sitten mietittiin, jot¬ 
ta mitä tehdään. Yritettiin vielä muitakin 
monitoreja, mutta kun ei, niin ei. Aloin sii¬ 
nä jo supatella Mr M:n korvaan, että eihän 
me tommosta konetta osteta. Koneen myy¬ 
jä kiireisenä kauppamiehenä laski jo hin¬ 
taakin 900,- ja minä jatkoin supattelua Mr 
M:n korvaan. Mr M. yritti vielä saada hintaa 
alaspäin, mutta onnistumatta ja päätti sen 
vastaväitteistäni huolimatta ostaa. Niinpä 
sitten kannoimme kotiin toimimattoman tie¬ 
tokoneen. 

Kotona sitten alkoi PC:n tarkastelu joka 
suunnalta. Monta kertaa konetta kokeiltiin, 
josko toimisi sittenkin, ei vaan kertaakaan 
päässyt pikku hurahdusta pidemmälle. Jon¬ 
kun ajan kuluttua Mr M. muiden yritysten si¬ 
vussa sattui sormella tökkäisemään levy¬ 
keaseman luku- ja kirjoituspään tietämille 
ja johan konekin käynnistyi. Innokas varas¬ 
tomies olikin siis ollut liian innokas ja saat¬ 
tanut lukupäät sijoiltaan konetta siirrel- 
lessään. Innolla katselimme kun kone tar¬ 
kisti muistinsa ja ajoi systeemin lerpulta, 
hienosti toimi. Ei mennyt hukkaan sekään 
lähes tonnin summa. Siinä sitten oli se pa¬ 
rempi PC meille, laajennuspaikkojakin tar¬ 
peeksi. Muistia vaan ei ollut tarpeeksi, eikä 
sitä kovalevyäkään. 

Kiertokävely kaupungissa 

Pari päivää konetta ihmeteltyämme läh¬ 
dimme taas ostoksille. Kiersimme kaikki 
mahdolliset ja mahdottomat tietokone- ja 
elektroniikkaliikkeet Helsingissä löytääk¬ 
semme mahdolliseimman halpaa lisämuis¬ 
tia uuteen koneeseemme. Muistit olivat hui¬ 
maavissa hinnoissa, joten emme tyytyneet 
heti kahdeksanteen kauppaan josta sai hal¬ 
vemmalla kuin edellisistä, vaan kaikki pie¬ 
netkin puodit oli käytävä läpi. Kun vihdoin 
olimme raahautumassa viimeiseen liikkee¬ 
seen, olimme jo aivan uuvuksissa kaikista 
uteluista ja kyselyistä muissa liikkeissä. 
Toivoimme pääsevämme pian selvyyteen 
siitä, mistä muistin ostaisimme. Mutta toi¬ 
sin kävi. Kerroimme taas kertaalleen tieto¬ 
koneista ja muistin vajauksesta, mutta 
myyjäpä ei kiinnittänyt mitään huomiota 
muistin tarpeeseemme, vaan alkoi kysellä 
kaikenlaista PC-klooneistamme ja vaikutti 
erittäin kiinnostuneelta ostamaan uudem¬ 
man. Siinä sitten mietittiin mitä tehdä. Mr 
M. alkoi jo lämmetä ajatukselle PC:n myy¬ 
misestä ja aikansa tingittyään sai aikaan 
hyvän sopimuksen: vaihtaisimme PC:mme 
upouuteen kovalevyyn. Niinpä viuhahdim¬ 
me vauhdilla kotiin hakemaan PC:n ennen 


kuin myyjä alkaisi katumaan vaihtokaup¬ 
paa. Pakkasimme vauhdilla koneen laatik¬ 
koonsa ja lähdimme bussilla takaisin kohti 
kauppaa. Vaihdoimme tavarat ja myyjä se¬ 
litti, että senkun liitämme kovalevyn Cray- 
hin samalle väylälle, kuin näyttökorttikin 
on, eikä ongelmia pitäisi tulla. Tulipahan 
taas ravattua sinäkin päivänä ihan turhan 
takia ympäri kaupunkia, eihän sitä muistia 





O 



Seuraavana päivänä taas ostoksille. Täl¬ 
lä kertaa oli ostoslistalla 64-napaista latta¬ 
kaapelia ja siihen sopiva liitin. Kaapelia 
löytyi, mutta liitintä ei: Niitä ei myyjien ker¬ 
toman mukaan saanut mistään. Meillä oli 
kuitenkin kotona jo toiseen päähän kaape¬ 
lia liitin, joten mikä olisi syynä, ettei toi¬ 
seenkin päähän löytyisi jostain liitintä. Ei 
kuitenkaan löytynyt, myyjähän on aina oi¬ 
keassa, vai miten se nyt menikään. Kun ei 
liitintä löytynyt, niin eipä voinut mitään, lii¬ 
tos olisi tehtävä ihan itse. 

Juotto 

Palasimme kotiin puolijuoksua, ja aloim¬ 
me hommiin. Ensin etsimme sen vanhan liit¬ 
timen jostain laatikoiden pohjilta ja puris¬ 
timme sen lattakaapelin toiseen päähän. 
Sitten pätkäisimme kaapelin sopivan mittai¬ 
seksi, ei liian pitkäksi, jottei tulisi virheitä, 
ja aloimme kuorimaan kaapelin johtimia. 
Joka toinen johdin oli kuorittava 1-2 sent¬ 
tiä pidemmälti kuin toiset. Sitten alkoi se 
varsinainen hiostava homma, kaikki 64 joh- 
donpäätä oli juotettava jokainen erikseen 
emolevyyn kiinni. Joka toinen noista joh- 

doista oli helppo juottaa kohdalleen, ne jot¬ 
ka olivat niitä lyhyemmälti kuorittuja, mut¬ 
ta ne loput olivat varsinainen ongelma. 
Kiinnityspaikka oli tosi hankala, johtimen 
pää oli ensin taivuteltava tietyyn vähem¬ 



män taiteelliseen asentoon, sen jälkeen se 
oli pujotettava kahden metallipiikin välistä 
kohdalleen omaan piikkiinsä (jo tässä vai¬ 
heessa jouduttiin aloittamaan monesti 
alusta, kun taivutellun johtimen säikeet 


Ping Pong 

179,- 

Goonies 

179,- 

Knightmare 

179,- 

Twinbee 

179 , - 

Nemesis 1 

179,- 

Penguin Adventure 

210,- 

Game Master 

239,- 

Monkey Academy 

179,- 

Billiards 

179,- 

HyperSports 

179, - 

Hyperrally 

179,- 

Yie Ar Kung Fu 

179,- 

King's Valley 

179,- 

Road Fighter 

179,- 


osuivat toisiin piikkeihin ja alkoivat haroit- 
taa jokaiseen mahdolliseen ilmansuun¬ 
taan). Kun johdin oli saatu siististi koh¬ 
dalleen juotoskohtaan tuli Mr M:n vuoro, 
hän pujotti varovasti tinalankaa juotoskoh- 
dan lähettyville ja sen jälkeen vielä varovai¬ 
semmin sulatti juotoskohtaan tinan. Tässä 
vaiheessa useimmiten jomman kumman kä¬ 
si hiukan heilahti, joten homma alkoi alus¬ 
ta langan taivuttelusta ja pujottelusta alka¬ 
en. Siinä sitten useampi tunti puuhastel¬ 
tiin, ähistiin puhistiin ja kiroiltiin. Lopulta 
kuitenkin saimme liitoksen kuntoon. Kokei¬ 
limme vielä yleismittarilla, että oikeista 
nastoista kulki virta oikeisiin nastoihin. 

Ison urakan jälkeen kokeilimme, että toi¬ 
miiko kone. Ei toiminut. Koko kone oli ha¬ 
jalla. Mikään ei toiminut. Mikä itku ja ham- 
mansten kiristys siitä seurasikaan kun 
staattinen sähkö noin kavalasti meille teki. 

Ja taas ostoksille 

Kieriskelimme itsesäälissä muutaman 
tunnin, ja kun seuraavana päivänä aloimme 
jo toipua pahimmasta masennuksesta, pää¬ 
timme aloittaa uuden emolevyn etsimeisen 
koneeseemme. Edelliskertaisesta kaupun¬ 
gin ympäri juoksemisesta viisastuneina em¬ 
me juosseetkaan kaikkia kauppoja läpi, 
vaan soittelimme edellisen kierroksen lu- 
paavimpiin paikkoihin sekä vielä lisäksi 
muutamille vanhoille tutuille. Ja vanhoilta 
tutuiltahan nuo parhaimmat vihjeet tulevat, 


/t$K m 

PeLtMCDOL/T 


NOUDA TAI TILAA 
POSTIENNAKOLLA ! ! ! 


f HYVÄT MERKIT) 


Kaupintie 3, 04400 HELSINKI 

p. 90 - 562 6667 
562 6668 

Avoinna 9.00 - 17.30 

la 9.00 - 13.00 

TERVETULOA !! 


H£/ITÄ SMT V/CiA : 

löysimme yksityisyrittäjän, jolla oli todella 
halpoja emolevyjä. Saimme kuin saimmekin 
halvan PC-emolevyn (tosin täysin pimeesti 
ilman kuittia), jossa oli peräti laajennus¬ 
paikkojakin. Yksi huono puoli siinä levyssä 
kuitenkin oli, ei muistia pätkän vertaa. No 
eipä muuta kuin äkkiä kotiin ja vanhan emo¬ 
levyn kimppuun. Tuo vanha emolevymme 
kun oli tosi vanha, niin eipä ollut silloin si¬ 
tä tehdessä vielä minkäänlaista muistipu- 
laa, kaikki 36 muistipiiriä oli juotettuna 
emolevyyn. 

Vahingosta viisastuneena osasimme va¬ 
rautua sähkön aiheuttamiin vaurioihin. Täl¬ 
lä kertaa käytimme kolvia maadoitetusta 
pistorasiasta ja lisäksi vielä maadoitimme 
itsemmekin tiskipöytään. Kyllä siinä olisi 
taas naapurin sedällä ollut katselemista. 
Piuhoja meni sinne ja tänne. Olimme todel¬ 
la varovaisia, kävimme läpi piirejä siten, et¬ 



tä imimme tinanimulangalla ainoastaan yh¬ 
den jalan tinat jokaisesta piiristä, sen jäl¬ 
keen suihkuttelimme kylmäsprayta reip¬ 
paanlaisesti piireille. Vasta kun kaikki piirit 
olivat jäähtyneet, siirryimme seuraavaan 
jalkaan. Loppujen lopuksi tuo vaihe oli har¬ 
vinaisen helppo ja setvisimme pienillä me¬ 
netyksillä, ainoastaan kaksi piiriä vauri¬ 
oitui. Sitten taas kauppaan ja ostamaan ne 
kaksi puuttuvaa piiriä. Ja kokeilemaan. 

Tässä vaiheessa tietokoneemme oli jo le¬ 
vähtänyt niin suureksi, että se ei enää mah¬ 
tunut vanhaan Cray-kuoreensa, oikeastaan 
ei edes emolevy mahtunut sinne. Niinpä ko- 
kosimme koneen pöydälle ja pääsimme ko¬ 
keilemaan. Se toimi. Mikä riemu. Jo kolmas 
toimiva PC sillä viikolla. Toivoimme kyllä, 
että neljättä ei enää samalle viikolle mah¬ 
tuisi. 

Pelaamaan!! 

Iloisena taas toimivasta koneesta kokei¬ 
limme kaikkia testiohjelmia ja jonkin ajan 
kuluttua pääsimme niin rentoon vaihee¬ 
seen, että päätimme kokeilla jotakin peliä. 
Mutta sehän ei toiminutkaan. Koneen näy¬ 
tönohjaimesta puuttui grafiikka kokonaan. 
Emokortin näytönohjain osasi kyllä näyttää 


merkit, mutta ei mitään grafiikkaa. Siinä 
vaiheessa muistimme erään tutun, jolla oli 
ainakin jokin aika sitten ollut ylimääräinen 
näytönohjain. Saimme sen lainaksi ja jo toi¬ 
mi pelitkin. 

Päätimme jo vihdoinkin liittää sen saa¬ 
mamme kovalevyn koneeseen. Se ei ollut¬ 
kaan ihan helppoa. Kortille löytyi kyllä 
laajennuspaikka, mutta heti kun käynnis¬ 
timme koneen alkoi virtalähde kuumeta ja 
sulake paloi. 

Kipinöintiä 

Ei muuta kuin hommaamaan uutta virta¬ 
lähdettä. Onneksi taas ystävät tulivat avuk¬ 
si. Eräs tuttumme oli juuri ostanut itselleen 
uuden virtalähteen vanhan rikkinäisen tilal¬ 
le. Vaihdoimme sen muutamaan lerpulli- 
seen ohjelmia, ja ryhdyimme korjaamaan 
sitä. Virtalähde oli kumman musta. Pys¬ 
tyimme kuitenkin noen seasta hahmotta¬ 
maan ne osat, jotka olivat vialliset. Niinpä 
pistimme nappulat taskuun ja tassut kohti 
kauppaa, taas. Elektroniikkaliikkeen myyjä 
tunsi meidät jo näöltä ja alkoi vaivautunee¬ 
na kyselemään, mitä saisi olla. Kaivoin tas¬ 
kuni pohjalta ne pari kärvähtänyttä kompo¬ 
nenttia malleiksi. Myyjä siinä haroi olema¬ 
tonta partaansa ja yritti parhaansa mukaan 
löytää vastaavia palikoita, mallikappalei¬ 
den merkinnöistä kun ei tolkkua saanut. Mi¬ 
tä lie taivvanilaisia sotkuja olivat olleet. 
Varmuuden vuoksi ostimme erinäisiä sulak¬ 
keita sekä tietokoneeseen että asuntoon. 

Palasimme taas uusin innoin kotiin ja 
aloimme rimpuilla virtalähteen kanssa. Juo¬ 
timme epämääräiset kappaleet paikoilleen, 
puhdistimme noet mahdollisimman hyvin ja 
kokeilimme. Tuli ja leimaus, nimittäin virta¬ 
lähteestä. Ja sulakkeetkin meni, tietoko¬ 
neesta ja asunnosta. Puolimetrinen tulen¬ 
lieska tietokoneesta ja ympäriinsä lentele¬ 
vät keramiikan siruset riittivät meille, johan 
tuo oli kuin siman tekoa. Luovutimme. 

Päätimme irroittaa virtalähteen elekt¬ 
roniikan ja pistää sisään vanhan koneemme 
virtalähteen sisukalut. Näin teimme ja kaik¬ 
ki toimi. Uudessa virtalähteessämme oli 
tuuletin eivätkä sulakkeetkaan enää pok¬ 
sahdelleet, kun olimme tarpeeksi tukevat 
sinne asentaneet. Liitimme sen kovalevyn¬ 
kin ja kaikki toimii ihan hyvin, pelitkin. 

Viimeisen silauksen annoimme tietoko¬ 
neellemme, kun olimme muutaman päivän 
katselleet sitä pöydälle levähtänyttä elekt- 
roniikkakasaa. Päätimme ostaa konee¬ 
seemme ihan aidon PC-klooni-kuoren. Se 
on oikein upea harmaa tee-se-itse-henkilön 
PC-kuori, sen kannen saa avattua ilman et¬ 
tä tarvii ruuvailla ruuveja! Siinä on vain yk¬ 
si vika, se on typerän harmaa, eikä sovi 
pätkääkään asuntomme sisustukseen... 

Smiley 

VIRITÄ 

KOMENTOTULKKISI 


Vaikka ms/pc-dos 3.xx-versioissa on mah¬ 
dollisuus lisätä ympäristömuuttujien maksi¬ 
mitilaa config.SYS: n komennolla shell = 
[d:][ < polku > jcommand. corn le: xxx ei tä¬ 
mä ratkaise kaikkia ympäristön loppumi¬ 
seen liittyviä ongelmia. Jos kutsut 
komentotulkkia jostain ohjelmasta 
(Shell- tila) ei tämän komentotul¬ 
kin ympäristö ole yhtään sen suu¬ 
rempi kuin oletusarvo eli 160. Täl¬ 
löin sinua uhkaa jatkuvasti ympä¬ 
ristön loppuminen esimerkiksi jo¬ 
tain komentojonoa ajettaessa. Tä¬ 
hän ongelmaan ei ole tarjolla muu¬ 
ta ratkaisua kuin komentotulkin 
muokkaus eli virittäminen. 

Entäpä näyttävätkö komentojo¬ 
non alussa näkyvät echo OFF-vies- 
tit tyhmiltä? KYLLÄ. Ratkaisuja on 
monia mutta ne ovat usein käyttö¬ 
järjestelmän versiosta riippuvia, 
kuten DOS 3 . 3 :n @echo OFF, eivät¬ 
kä toimi vanhemmilla versiolla, 
vaan aiheuttavat virheilmoituksen. 

Entä miten tulostaa tyhjä rivi? Pelkkä EC- 
ho tulostaa "echo is on" tai "echo is off" 
riippuen siitä kummassa tilassa se on. ec¬ 
ho. (piste heti ECHO:n jälkeen) toimii eräis¬ 
sä versioissa. 


Virityksiä 

Nämä vinkit muuttavat koneesi sielua, 
komentotulkkia, joten ole varovainen, pie¬ 
ninkin virhe voi muuttaa komentotulkin 
käyttökelvottomaksi. Pidä aina alkuperäi¬ 
nen komentotulkki saatavilla. Älä muuta si¬ 
tä komentotulkkia joka on ladattuna ko¬ 
neen muistiin vaan tee siitä kopio muualle. 

Tee uusi kopio komentotulkista (copy 
command.com huuhaa.com) ja muuta tätä 
uutta tiedostoa. Aja se ja jos se toimii ku¬ 
ten komentotulkin pitäisi, voit kokeilla sen 
käyttöä komentotulkkina. Jos toiminta tyy¬ 


MITA PITÄÄ MUUTTAA? 

IBM pcdos 3.3 JA Compaq pcdos 3.31: 
Ympäristöksi 512: 

[0DB8] = OA 00 = > 20 00 

(0020h = 32 ja 32*16 = 512 arvot 000A-0800 

sallittuja jolloin ympäristö 160-32768) 

Echo Off oletukseksi Autoexec.bat:iin: 

[1204] = 03 = > 02 

Echo Off oletukseksi muihin komentojonoihin; 

[1C68] =01 = > 00 
Echo<space> tulostaa tyhjän rivin: 

[3E29] = E8 20 00 74 = > 83 F9 01 72 
Microsoft msdos 3.30: 

(muuten samoin paitsi) 

Echo Off oletukseksi Autoexec.bat:iin 
[1205] = 03 = > 02 


ESI MERKKI M UUTOS 

Jos käytät debug: ia ja sinulla on ibm pc-dos 3.30 ja ha¬ 
luat muuttaa oletusympäristöksi 512, toimi näin. Osoite 
on 0DB8h + lOOh = 0EB8h, xxxx: saa olla mitä tahansa 


C:\DEBUG 

HUUHAA.COM 



- u e9c 




xxxx:0E9C 

AI 0200 

MOV 

AX, [0002] 

xxxx:0E9F 

8C1ElB0D 

MOV 

[ 0 D1 B],DS 

xxxx:0EA3 

8C1ElF0D 

MOV 

[0D1 F], DS 

xxxx:0EA7 

8C1E130D 

MOV 

[ 0 D1 3 ], D S 

xxxx:0EAB 

A3E50B 

MOV 

[0BE5J.AX 

xxxx:0EAE 

C70652164500 

MOV 

WORD PTR 

xxxx:0EB4 

C70650160A00 

MOV 

WORD PTR 

xxxx:0EBA 

BA6B4D 

MOV 

DX,4D6B 

-e0eb8 




xxxx:0EB8 

0A.20 




-w 

VVriting 62DB bytes 

-q 

C:\huuhaa 

The IBM Personal Computer DOS 

Version 3.30 (C)Copyright international Businesss 

Machines 1981, 1 987 

(C)Copyright Microsoft Corp 1981, 1986 

C:\ (Tämä on uuden komentotulkin prompti eli kehote) 


dyttää voit kopioida sen uudeksi oletusko- 
mentotulkiksi. 

Hakasuluissa [..] olevaa osoitetta, tai sii¬ 
tä eteenpäin, muutetaan yhtäläisyysmerkin 
( = ) jälkeisestä arvosta nuolimerkin (=>) 
jälkeiseen arvoon. 

Jos käytät debug :ia muut¬ 
tamiseen niin lisää lOOh 
osoitteisiin. Tiedot muutta¬ 
miseen löytyvät taulukosta 
"Mitä pitää muuttaa?" ja esi¬ 
merkin muutoksesta sivun 
alaosassa 

Muista: jos et tiedä mitä 
olet tekemässä, ÄLÄ TEE 
MITÄÄN. 

Tutustu DEBUGiiin (tai mi¬ 
hin tahansa ohjelmaedito- 
riin jota aiot käyttää) ja sen 
toimintaan jonkin oppaan 
j a (/ta i) harmittoman tiedos¬ 
ton kanssa ennen kun rupe¬ 
at muuttamaan komento¬ 
tulkkiasi. 

Markus Strand 


[1652],0045 
[1650],000A 

Laajenna tajuntaasi - testaa atk-tietosi! 


I 


Seuraavassa on 20 Atk-sanakirjan suosittelemaa suomennosta enemmän 
tai vähemmän arkipäiväisille atk-alan ilmauksille. Osa suomennoksista on 
käytössäkin, mutta suurin osa jää historiaan lähinnä hilpeyttä herättävinä 
väkisinväännöksinä. 

Testaa sanavarastosi ja katso kuinka monta sanaa saat oikein. Lisää 
hauskoja muljauksia löytyy vuosittain ilmestyvästä ATK-sanakirjasta. Oike¬ 
at vastaukset löytyvät sivulta 25. (Ari Korhonen) 


1. soft key 

A: pehmytnäppäin. 

B: valonäppäin. 

C: pehmytmerkki. 

D: pehmeä rivinvaihto. 

2. shift key 

A: vaihtonäppäin. 

B: irtonäppäin. 

C: vaihtoavain. 

D: irtoavain. 

3. snapshot 

A: pikavedos. 

B: ruudun päivitys. 

C: tulostetulostus. 

D: tilannevedos. 

4. display area 

A: monitorialue. 

B: näyttösarka. 

C: kuvaruutukehys. 

D: näyttöalue. 

5. backspace key 

A: paiuunäppäin. 

B: askelpalautin. 

C: askelnäppäin. 

D: takaisinpalautin. 


6. cancel character 

A: peruutusmerkki. 

B: keskeytysnäppäin. 
C: keskeytyssarka. 

D: kanseli. 

7. carrier 

A: vihellyssignaali. 

B: uraputki. 

C: postinkantaja. 

D: tiedonkantaja. 


8. character printer 

A: merkkitulostin. 

B: merkkiprintteri. 

C: merkkikirjoitin. 

D: merkkivedostin. 

9. cluster 

A: ryväs. 

B: pyrähdys. 

C: revähdys. 

D: värsys. 

10. Control character 

A: kytkentämerkki. 

B: ohjausmerkki. 

C: tutkijaerkki. 

D: tutkintamerkki. 

11. escape character 

A: pakonäppäin. 

B: karkumerkki. 

C: vaihtonäppäin. 

D: koodinvaihtomerkki. 

12. computer piracy 

A: piraattihakkerointi. 
B: tietokonekavallus. 

C: atk-anastus. 

D: tietokonevälitteinen 
informaatiovarkaus. 

13. Control panel 

A: ohjauspaneeli. 

B: kytkentälaatta. 

C: ohjausnäyttö. 

D: kytkentäsarka. 

14. hard-copy 

A: vedostus. 

B: kirjoite. 

C: moniste. 

D: koviste. 


15. mouse 

A: hiiri. 

B: sarkainkohdistin. 
C: rotta. 

D: sopuli. 

16. last in first out 

A: pinotapa. 

B: jonotapa. 

C: kekotapa. 

D: älä tapa. 

17. hard disk 

A: kovalevy. 

B: kiintolevy. 

C: kasettilevy. 

D: umpilevy. 

18. home key 

A: kotinäppäin. 

B: hyppynäppäin. 

C: sivunäppäin. 

D: harppausnäppäin. 

19. icon 

A: ikoni. 

B: ryydyke. 

C: ruuduke. 

D: kuvake. 


20. insert 

A: hukuttaa 
B: upottaa. 
C: tuputtaa 
D: asettaa. 



11 



TEE ITSE 
ANIMAATIO- 
SEIKKAILU! 

Seikkailupelit ovat kiehtoneet mo¬ 
nia enemmän kuin säälimätön am¬ 
muskelu. Parhaimillaan peli on su¬ 
juvan dialogin ja grafiikan sekoituk¬ 
sena. Melkein kuin itse olisi muka¬ 
na... 

Suomessakin on tehty animaa- 
tioseikkailuja, jotka eivät ole kui¬ 
tenkaan valitettavasti ole levityk¬ 
sessä. 

Oletko itse ajatellut tehdä pelin, 
joka lyö Police Questit ja Larryt lau¬ 
dalta? Tässä muutamia vinkkejä 
raskaaseen projektiin! 

Vaikka usein tietokonepelejä usein ar¬ 
vostellaan raa’alla kädellä - ne ovat lasten 
leluja - monen meistä täy¬ 
tyy silti tunnustaa pelaa¬ 
vansa. Pelejä on kaiken 
tasoisia, mutta onneksi ai¬ 
ka ja pelaajien vaatimuk¬ 
set ovat kehittäneet pe¬ 
lien historiaa parempaan 
suuntaan. 

Tietokonepeleillä todel¬ 
lakin on historiansa. En¬ 
simmäiset tietokonepe¬ 
leiksi lueteltavat lienevät 
70-luvun alun peliauto¬ 
maattien ja kotipelikonei- 
den "tennis"-lajit. Näissä 
peleissä oli maila ja pallo, 
joilla sitten pelattiin kaik¬ 
kea mahdollista, tennik¬ 
sestä jalkapalloon. Erona 
oli lähinnä pistelaskussa. 

Laitteet tietysti maksoivat 
älyttömästi. 

Peliautomaattitekniikka kehittyi kuiten¬ 
kin, ja vieläkin automaattipelit lyövät lähes 
kaikki mikroihin tehdyt nopeudella sekä 
grafiikan ja äänen laadulla. 

Tietokonepelit eivät tietenkään jääneet 
nukkumaan. Ensi alkuun ruudulla liikku kai¬ 
kenlaista, jota piti ampua mielettömällä no¬ 
peudella. Peli toisensa jälkeen antoi en¬ 
tistä parempia pisteitä, josta taisi tullakin 
pelien tärkein ominaisuus. Tutkitusti kah¬ 
desta täysin samanlaisesta pelistä parempi 
oli se, joka antoi vähintään 1000 pistettä 
osumasta kuin se, jossa pisteitä tuli pari 
kerrallaan. 


Tietokonepelit kehittyvät 

Tällaisesta tilanteesta oli päästävä pois. 
Harvaa pelaajaa enää kiinnosti jatkuva tuli- 
tusnäppäimen painaminen (joka sekin sur¬ 
kastui autofire-tikkujen tultua). Syntyi ns. 
platform-pelit, joissa jokaisella ruudulla oli 
pelaajan hahmon suoritettava massatuhoa¬ 
misen asemesta tehtäviä päästäkseen pe¬ 
lissä eteenpäin. Tehtävät koostuivat esi¬ 
neiden keräilystä, niiden käyttämisestä tai 
joissakin paikoissa käymisestä. Kouluesi¬ 
merkki on Manic Miner-peli, jossa kerätään 
avaimia. 

Pelien ideat joutivat etsimään uusia mah¬ 
dollisuuksia. Tulivat urheilupelit, luolia ja 
labyrinttejä, sotaa muurahaisia vastaan ja 
jopa pelejä, joissa ei ammuttu mitään. 

Nykyiset seikkailupelit ovat sukua sekä 
platform- että adventure-tyyppisille peleil¬ 
le. Ensimmäisistä adventureista ei ole tark¬ 
kaa tietoa, mutta ilmeisesti ensimmäiset 
tekstiseikkailupelit ovat olleet olemassa jo 
kauan ennen ensimmäistäkään toimintape¬ 
liä. Tekstiseikkailut kuolivat pian näyttävi¬ 
en värigrafiikkapelien myötä, vaikka mm. 
mahtavalla CP/M-käyttöjärjestelmään teh¬ 
dyllä Zork-sarjalla (Infocom) oli vankka 
kannattajajoukkonsa. Etenkin Suomessa 
englanninkielisyys rajoitti käyttäjäkuntaa. 

Varsinaisen läpimurron animaatioseik- 


kailussa on tehnyt epäilemättä yhdysvalta¬ 
lainen Sierra, jonka pelit tuntee varmasti 
jokainen. Sierran Roberta Williams oli teh¬ 
nyt jo 80-luvun alkupuolella mytologisiin 
taruihin perustuvia seikkailupelejä Commo- 
dorelle. Vasta PC:n kapasiteetti mahdollis¬ 
ti monipuolisen grafiikan ja tekstin yhdis¬ 
tämisen. Pelejä varten kehitettiin työka¬ 
luohjelmistoja, mm. grafiikkaa, keskustelu¬ 
ja ja juonen kulkua varten. Peleihin tuli 
selvät päämäärät, jokaisella esineellä oli 
merkityksensä, ympäristöt olivat todenmu¬ 
kaisia ja tapahtumat monipuolisia. Tämä 
kaikki on toteutunut King’s Quest-, Police 





Quest-, Leisure Suit Larry- ja Space Quest- 
sarjoissa, jotka ovat Sierran tunnetuimmat. 

Vaikka sarjat ovat ehkä hiukan huonontu¬ 
neet loppua kohden ("pakkoanimaation" 
osuus on lisääntynyt), Sierran pelit ovat 
näyttäneet uutta suun¬ 
taa. Vieläkin toki raju¬ 
jakin toimintapelejä 
tehdään ja niitä oste¬ 
taan, mutta ne eivät yl¬ 
lä samaan. Näinkin 
hyvien animaatiopeli- 
en tuottamiseen tarvi¬ 
taan kymmeniä ihmisiä 
ja tuhansia tunteja työ¬ 
tä. Todennäköistä on, 
että piratismi on syö¬ 
nyt Sierran resursseja 
ympäri maailmaa. Mon¬ 
tako jokun Sierra-pelin 
alkuperäisen version 
omistajaa tunnet? 

Jos Sierraa tulikin 
kehuttua (onhan se tä¬ 
män kirjoituksen peli¬ 
en äiti) niin mainittava 
on ainakin Ultima-sar- 
ja, joka onnistuneesti 
on luonut arvostetun 
setin avaruusseikkailu¬ 
ja. 


Animaatioseikkailun ainekset 

Jokaiselle on varmasti selvää, kuinka iso 
projekti yksinkertaisenkin animaatioseik¬ 
kailun teko on. 

Ensimmäinen askel on tekstimuotoinen 
käsikirjoitus, jota seuraa hahmotelmat esi¬ 
neistä, huoneista ja henkilöistä. Vain hyväl¬ 
lä suunnittelulla projekti on mahdollista 
tehdä loppuun. 

Tarvitaan suunnitelmat siitä, missä peli 
tapahtuu (vuosisata, miljöö), kuka pelaajan 
hahmo on, mitä hän siellä tekee, mistä pe¬ 
li alkaa ja mihin se päättyy? Mielikuvituk¬ 
sen pitää antaa laukata. Olemassaolevien 
pelien plagiointi ei ole tyylikästä. 

Kun juoni on saatu punottua ja kaikki tar¬ 
vittava on siltä osalta selvä, ryhdytään itse 
ohjelman tekoon. Tarvitaan parseri ja toi¬ 
mintarutiini, jotka tulkitsevat käyttäjän kir¬ 
joittamat käskyt ja toimivat niiden mukaan. 
Parseri- ja toimintarutiini onkin seikkailu¬ 
pelin sydän, kuten tulemme huomaamaan. 

Kuvausosio kuvailee tapahtumapaikkaa 
niin tekstinä kuin grafiikkana. Animaatioru- 
tiinilla liikutetaan hahmoja ja esim. kellon 
viisareita. 

Pisteytys on tärkeä asia, joka on syytä 
miettiä valmiksi jo käsikirjoitusvaiheessa. 
Helpoista tehtävistä saa vain muutaman 
pinnan, vaikeista enemmän. Peli menettää 
hohtoaan, jos kerralla saa satoja pisteitä. 
Pisteiden kohdalla on myös muistettava, et¬ 


tä esimerkiksi esineen jättäminen pois vää¬ 
rään aikaan ottaa pois siitä saadut pisteet. 

Käsikirjoitus 

Aivan ensimmäiseksi tarvitaan juoni, jos¬ 


ta tehdään käsikirjoitus. Idean tulisi olla 
tuore ja sellainen, josta pystyy kehittä¬ 
mään monipuolisenkin seikkailun. Esimerk- 
kitarinamme on Sviipin valmistus - ka¬ 
donneiden juttujen arvoitus! 

Seuraavaksi alkaakin itse juonen muok¬ 
kaus. Aloitetaan lähtötilanteesta. Uusi pää¬ 
toimittaja istuu klubilla mikron ääressä tie¬ 
tämättä mistään mitään. Huoneessa on kir¬ 
jahylly, jossa on mm. Sviipin juttulaatikko 
(tyhjä) ja PC, jolla lehteä taitetaan. 

Juonen alkuosa menee näin: 

Huoneessa (kuva 1) on kaksi pöytää. Toi¬ 
sella on PC ja laser-tulostin, toisella puhe¬ 
lin, muistikirja ja toimistotarvikkeita (mm. 
teippirulla). Seinällä on hylly, jossa on 
kuusi laatikkoa kullakin hyllyllä, joita on 4. 
Yhteensä 24 laatikkoa. Jokaisessa on nimi¬ 
lappu, kuten Sviipin toimitus, sihteeri, pu¬ 
heenjohtaja, varapuheenjohtaja, posti si¬ 
sään, posti ulos jne. 

Päätoimittajan on huomattava seinällä 
oleva aikataululista, josta käy ilmi, että leh¬ 
den on oltava valmis kahden päivän kulut¬ 
tua (pisteitä) ja kurkistettava toimituksen 
juttulaatikkoon (pisteitä), joka on tyhjä. 
Juttuja olisi siis etsittävä. 

Yksi juttu löytyy hyllyssä olevasta laati¬ 
kosta (pisteitä), joskin sihteerin laatikosta. 
Puhe//'men vieressä on muistikirja (löytämi¬ 
sestä pisteitä), jossa on työryhmäläisten 
nimiä. Muutaman kirjoittajan saa kiinni, ja 
he lupaavat tuoda juttunsa klubille. 

Pöydällä olevaa mikroa ei saa käynnis¬ 
tettyä, sillä käynnistyslevykettä ei ole. Sen 

saa myöhemmin, onhan jutut koottava en¬ 
nen taittamista. Laserillakaan ei tee mi¬ 
tään. Seinällä on kello, josta näkee ajan (ei 
muuta merkitystä). Mikropöydän vieressä 


on roskakori, josta löytyy repaleisia juttu- 
liuskoja. Kiinnostavaa? Ei, sillä ne ovat 
raakileita. Mutta tätä ei saa kertoa, pelaaja 
yrittäköön liimata juttuja kokoon puhelin- 
pöydällä olevilla toimistotarvikkeilla. 

Esinelista 

Tässä siis käsikirjoituksemme alku, joka 
toimikoon esimerkkinä. Huoneen pohjapii- 


ja käskyä varten pitäisi kirjoittaa oma oh¬ 
jelmakoodi. 

Esimerkiksi liimaa voi yrittää käyttää pa¬ 
pereiden korjailemiseen. Siispä "use glue 

to paper" eli 
paperin lii¬ 
ma i I u on 
mahdollista. 
Niinpä mää¬ 
ritellään ne 
esineet, joi¬ 
hin ko. tava¬ 
raa voi käyt¬ 
tää. Oletuk¬ 
sena määrit¬ 
telemättömin 
e esineillä 
on ilmoitus 
"Et voi tehdä 
niin". 

Listassa 
on mainittu 
rutiinit, joi¬ 
hin mennään. Liimailun kohdalla käytetään 
hämäysrutiinia, joka ilmoittaa mm. "Et voi 
tehdä niin NYT", "Se ei ole mahdollista" 
yms. satunnaisesti valiten vastauksen, jot¬ 
ka kaikki periaatteessa tarkoittavat samaa. 
Näin dialogista tulee elävämpi. Näitä ru¬ 
tiineja voi käyttää usean eri esineen koh¬ 
dalla. Puhelimella voidaan soittaa. Sitä 
ennen on täytynyt katsoa muistiota (lippu 
on asetettu). Soitto- ja keskustelurutiini 


Kuva 2 Esinelista ja siinä määriteltyjen rutiinien toiminta 


# 

Kuvaus 

Esine Otto 

Katso 

Käyttö 

Tarvitaan 

1 

(osoite) 

Roskis 

+ 

- 

- 

2 

(osoite) 

Paperi + 

+ 

■ 

(roskikseen 

katsottu) 

3 

(osoite) 

Puhelin - 

+ 

(rut:soitto) 

muistio 

4 

(osoite) 

Liima + 

+ 

(rut:hämäys) 

paperi 


Rutiinit: 


SOITTO: 

• puhelimella valitaan numero ja "keskutellaan" työryhmäläisen kanssa 
HÄMÄYS: 

• tekstitulostus: "Et voi käyttää sitä NYT" 



rustus on jo olemassa. Mitä seuraavaksi? 
Ehkä teemme listan esineistä. 

Esineiden kuvaukset tekstitulostusta var¬ 
ten ovat erillisessä listassa, ja jokaisen esi¬ 
neen kohdalla määritellään kuvauksen 
kohta osoitteena. 

Mitä esineillä voi tehdä? Niitä voi esimer¬ 
kiksi poimia, jättää, tutkia, katsoa, haistaa, 
maistaa, lyödä tai käyttää. Tehdäänpä siis 
lista esineistä ja määritellään erilaisia lip¬ 
puja, jotka kertovat, mitä kullakin esineellä 
voi tehdä. Myöhemmin esiteltävä toiminta¬ 
rutiini pystyy sitten toimimaan näiden tieto¬ 
jen perusteella, ilman että jokaista esinettä 


kirjoitetaan erikseen. 

Esinelistassa on myös tieto siitä, mitä on 
pitänyt tehdä aiemmin, esim. puhelimella ei 
voi soittaa ellei ole puhelinmuistiota. Tarvi- 
taan-kohdassa on niiden esineiden nume¬ 
rot, jotka pitää olla mukana. Todellisessa 
pelissä tehdään lisäksi erilaisia lippuja, 
esimerkiksi voisi riittää, että muistikirjan 
on lukenut. 

Osa tavaroista on sellaisia, joita ei voi ot¬ 
taa mukaan. Sen sijaan niihin kyllä pitää 
voida esim. katsoa. Tällainen on vaikkapa 
roskakori, jonka tekstikuvauksessa kerro¬ 
taan, että se sisältää ruttuisia papereita. 

Osa esinelistaa on kuvassa 2, jossa on 
myös selitetty lyhyesti esimerkissä käyte¬ 
tyt rutiinit. 

Huoneet 

Pelissä tietenkin tulee olemaan useita 


huoneita. Huoneen numerolla on oma muut 
tujansa, jonka perusteella huonetietoa kä¬ 
sitellään. Kätevintä on jakaa huoneiden tie¬ 
to vielä hiukan tarkemmaksi, kuvakulma- 
määrityksiin. 

Kuvakulmien käytöllä peliin saa lisää 
"maisemia". Esimerkkihuonees- 
sa on kolmella seinällä tavaraa 
ja neljännellä ovi. Yksi vaih¬ 
toehto on näyttää huone kol¬ 
mesta suunnasta riippuen siitä 
missä pelaaja seisoo. Kolme 
seinää voi sinänsä näyttää vielä 
yhdessä kuvassa, tai esim. ja¬ 
kaa huoneen kahteen osaan. 

Mallijako on kuvassa 3. Kuva¬ 
kulman vaihtuminen on kuvitel¬ 
tava siten, että hahmo kävelee 
ulos kuvasta. Poistumisreitit on 
merkitty katkoviivasektorein. 

Käytetyt kolme kuvakulmaa on 
nimetty niissä olevien esineiden 
mukaan (PC, Hylly ja Puhelin). 

Esimerkistä kun on kyse, kaik¬ 
kia tietoja ei ole listattu. 

Kuvakulmatiedoissa (kuva 4) 
on kerrottu koordinaatein pois- 
tumiskohdat muihin kuvakul¬ 
miin ja huoneisiin sekä sallitut 
kulkualueet. Lisäksi listattuna 
on esineiden sijannit. Esimer¬ 
kiksi PC:tä ei voi käynnistää 4 
metrin päästä ellei ole uskomat¬ 
toman pitkää kättä. Take- eli 
esineen otto-rutiinin tehtävänä 
on laskea säädyllinen etäisyys annetuista 
esineiden koordinaateista. 

Pääohjelma 

Varsinaisen ohjelman tehtäväksi jää 
käyttää muita rutiineja, olla pelin varsinai¬ 
sena ohjaajana. Se toimii siltana niiden vä¬ 


lillä, joskin esimerkiksi toimintarutiinilla ja 
parserilla on erittäin määräävä osa. Pääoh¬ 
jelmasta ei silti suinkaan tule muutaman ri¬ 
vin mittaista, sillä toimintoja tarvitaan 
paljon. Yleensä tulisi kuitenkin välttää min¬ 
kään tehtävän antamista pääohjelmalle. Pe¬ 
lin räätälöinti tapahtuu datalistois- 
sa ja toimintarutiineissa. Näin en¬ 
sinnäkin ohjelman tekeminen on 
helpompaa (vianetsintä, lisäykset) 
ja toisaalta voit soveltaa tekemiäsi 
rutiineja suoraan uusiin seikkailui¬ 
hin. 

Kuvassa 5 on hahmoteltuna seik¬ 
kailupelin eri rutiinit ja listat. 

Elävöitä animaatiolla 

Animaatiohan se tekee seikkailu¬ 
pelistä todella pelattavan. Luonnol¬ 
lisesti animaattorirutiini hoitaa 
pelaajan liikkumisen, taustalla toi¬ 
mivat animaatiot (kellot, suihkuläh¬ 
teet jne) sekä erityistoimet, joita 
pelaaja tekee (esineiden otto, pu¬ 
helinnumeron valinta, juttulaatikon penko¬ 
minen jne). Tämä on ehkä vaikein osio teh¬ 
dä, varsinkin jos ei omista sen suurempia 
piirtäjänlahjoja. Joskus myös koneen ka¬ 
pasiteetti voi aiheuttaa kovaa päänvaivaa. 
Silti tähän kannattaa panostaa, sillä juuri 
grafiikka on näkyvin osa. Ehkäpä joku ka¬ 


verisi osaa piirtää ja voi auttaa? Mitä tar¬ 
kemmin grafiikan jaksaa tehdä, sitä parem¬ 
malta peli tuntuu. 

Tietenkin tarvitaan myös rutiini, joka piir¬ 
tää ruudulle huoneet ja esineet eri kuvakul¬ 
mista niiden vaihtuessa. 


Kuva 4 Kuvakulmatiedot 
(mukaan otettu vain yksi kuvakulma) 

KUVA PC 
Liikkumisalueet 

(x,y)-(x,y):(x,y)-(x,y) 

Kuvakulman vaihto 

"Hylly" (x,y)-(x,y) 

"Puhelin" (x,y)-(x,y) 

Ovet 

Esineet 

Laser (x,y)-(x,y) 

Roskis (x,y)-(x,y) 


Kuva 5 Kaavio tarvittavista rutiineista ja listoista 

Kuva 6 Parseri- ja toimintarutiinit 
Parseri: 

• turhien sanojen karsinta (to, the jne) muoto USE GLUE (to) PAPER 

• tulokseksi saadaan joko verbi + esine tai verbi + esine + esine (jälkimmäinen esi¬ 
neen käyttöä toiseen esineeseen varten) 

• synonyymien tunnistus (esim. LOOK, SEARCH, EXAMINE) 

• verbin tunnistus ja hyppy oikeaan toimintarutiinin (USE, LOOK, TAKE jne.) 

T oimintarutiinit: 

KÄYTÄ JOHONKIN: 

• ovatko esineet mukana? - ei, teksti-ilmoitus 

• voiko esinettä käyttää? - ei, teksti-ilmoitus 

• käyttö (tekstitulostus, animaatio, lippujen asetus) 

KATSO: 

• onko esine kyllin lähellä? - ei, teksti-ilmoitus 

• tekstitulostukseen kuvaus (tarvittaessa myös grafiikkaa) 

OTA: 

• onko esine lähellä? - ei, teksti-ilmoitus 

• voiko esineen yleensäkin ottaa? - ei, teksti-ilmoitus 

• onko esine jo mukana? - ei, teksti-ilmoitus 

• ota, ilmoitus tekstitulostukseen, merkkaus "tavarat mukana"-listaan 



Äänirutiini huolehtii mahdollisesta taus¬ 
tamusiikista ja muista äänitehosteista. 

Parseri 

Parseri on tulkki pelaajan ja ohjelman vä¬ 
lillä. Kun esimerkiksi kirjoittaa "take note- 
book" (ota muistikirja), parseri "ymmärtää" 
mitä se tarkoittaa. Käyttäjän kirjoittamasta 
rivistä erotetaan verbi (take) ja kohdesana 
(notebook). Parseri kutsuu toimintarutiinin 
take-aiiohjelmaa, joka ensin tarkistaa, on¬ 
ko muistikirja pelaajan ulottuvilla (jos ei, il¬ 


moitetaan "ei tarpeeksi lähellä"), onko 
muistikirja jo pelaajalla ("sinulla on se jo"), 
voiko muistikirjan ottaa jne. käyttäen hy¬ 
väkseen esinelistan tietoja. Mikäli esine 
voidaan ottaa, siitä viestitään käyttäjälle 
ruudulla niin animaatiolla kuin tekstitulosti- 
mella. 

Käytännössä englannin kieli on helpoin 
ohjelmoida sen yksinkertaisuuden vuoksi. 
Suomenkielisissä seikkailupeleissä joudu¬ 
taan ohjelmoimaan hyvin tarkasti tarvitta¬ 
vat lauseet. 



Muun muassa kielemme lukuisat taivu¬ 
tusmuodot vaikeuttavat ohjelmointia. 

Ennen kuin pelaajan kirjoittamaa riviä 
aletaan tulkata toimintarutiineille, poiste¬ 
taan ylimääräisiä sanoja, kuten artikkelit. 
Monille sanoille, niin verbeille kuin subs¬ 
tantiiveillekin, löytyy useita synonyymejä. 
Nämä on hyvä ohjelmoida mukaan. 

Toimintarutiinit 

Erilaisia malleja tehdä parseri ja siihen 
liittyvät toimintarutiinit on useita. Itse olen 
havainnut parhaimmaksi tehdä niin, että 
toimintarutiinissa on ohjelmoitu tarvittavat 
perustoiminnot (ota, katso jne.) geneerisik¬ 
si eli periaatteessa kaikkiin esineisiin sopi¬ 
viksi. Näille sanoille on määritelty mah¬ 
dollisia synonyymejä. Parserille tulevan 
käskyn määresanat (esim. look phone) ker¬ 
tovat taas katso-perusrutiinille, mistä esi¬ 
neestä on kyse. Tehdyn perusteella toi- 
mintaosio mm. kutsuu tarvittaessa animaa¬ 
tio- ja tekstintulostusrutiinia, merkitsee 
esineen otetuksi tai käytetyksi jne. Kuvas¬ 
sa 6 on esitetty parserin ja toimintarutiinit 
tehtävät tekstimuodossa sekä kaaviona. 

Tekstin tulostus 

Animaatioseikkailu kertoo asioista myös 
tekstillä. Esimerkiksi katso-toiminnot ja uu¬ 
teen huoneeseen tulot on hyvä tehdä teks¬ 
tillä. Koska kyseessä ei ole tekstiseikkailu, 
on pyrittävä siihen, ettei tekstiosuuksilla 
kuitenkaan korvata animaatiota. Pelistä tu¬ 
lee muutoin helposti tylsä. 

Tekstirutiinin pikku ilmoitukset "esine 
otettu", "et voi ottaa" jne. ovat omia ru- 
tiinejaan, joissa määritellään teksti, joka 
taas tulostetaan kuvaruudulle tehtyyn ikku¬ 
naan. Omiaan teksti on myös kuvaamaan 
uutta huonetta tai esineitä, joista on enem¬ 
mänkin kerrottavaa. Paras on, että ikkuna 
katoaa vasta pelaajan painettua esim. ente- 
riä. 

Perusilmoitukset kannattaa tehdä sopi¬ 
maan jokaiseen esineeseen; tekstitulostus- 
rutiini täyttää esineen nimen paikalle 
toimintarutiinilta saadun nimen. 

Kuinka vaikea peli? 

Tähän on vaikea vastata. Pelaajia on niin 
eri tasoisia, ettei kaikille sopivaa peliä voi 
tehdä. Yleensä pitäisi välttää kuitenkin teh¬ 
täviä, jotka ovat käytännössä mahdottomia 
(esimerkiksi oikea sanavalinta, esineen 
löytö ilman mitään vihjeitä tms). Ennemmin 
tehtävää tulee olla runsaammin, sillä pelaa¬ 
jan hermoja koettelee juuttua päiväkausik¬ 
si samaan kohtaan. Toisaalta liian help¬ 
poakaan ei pitäisi tehdä, sillä sellainen pe¬ 
li menettää nopeasti mielenkiintonsa. 

Hienoviritystä 

Pelin vaikeusastetta ja samalla mielen¬ 
kiintoisuuttakin voi parantaa erilaisilla tem¬ 
puilla. Esimerkiksi jostakin esineestä 


voidaan ilmoittaa "et voi käyttää sitä NYT", 
vaikka esinettä ei koskaan tarvitsisikaan. 
Hiukan harhaanjohtavat ilmoitukset siellä 
täällä voivat olla paikallaan, kunhan niistä 
ei tule pelaajalle liian suurta ongelmaa. 

Monille vakioteksteille (esim. et voi ottaa 
esinettä nyt, et voi tehdä sitä tästä, puut¬ 
tuuko sinulta jotakin?) on helppo keksiä 
vaikkapa viisi lähes samaa tarkoittavaa lau¬ 
setta. Tulostelemalla tarvittaessa jonkun 
niistä satunnaislukugeneraattorin arpomal¬ 
la luvulla saadaan pelistä huomattavasti 
elävämpi. Ilmoitukset voivat olla kiusalli¬ 
sen harhaanjohtavia, jolloin pelaaja saa li¬ 
sää askarreltavaa. 

Erilaiset pienet yksityiskohdat tekevät 
paljon lisäviehätystä peliin. Esimerkiksi 
pulppuileva suihkulähde, pelaajan hahmon 
näyttävä peili, kellon viisarit yms. Näiden 
animoinnissa on työtä, mutta se kannattaa. 

Tuomo Sajaniemi 

Kysymys- ja 
vastauspalsta 

Otamme edelleen kysymyksiänne 
vastaan osoitteella Mikroilijat r.y, 
Toimitus, Sviippi/Kysymys- ja vas¬ 
tauspalsta, Tarkk’ ampujankatu 14, 
00250 HELSINKI. 

Nopeimmin saatte vastauksen 
palvelupuhelimistamme. Vastauk¬ 
sia kiintoisimpiin kysymyksiin jul¬ 
kaistaan lisäksi lehdessä. 

K: Mitä eroa on PC:n joystickissä ver¬ 
rattuna tavalliseen? Ainakin se tuntuu 
olevan paljon kalliimpi. 

V: pc:n joystick-asiat ovat kieltämättä 
vähän monimutkaiset. 

"Tavallisessa" joystickissä on 9-napai- 
nen D-liitin. Jokaisella ohjaussuunnalla on 
kaksi tilaa: päälle ja pois. Eli jos liikut ylös, 
niin myös liikut. PC-joystickissä eli analogi¬ 
sessa ilotikussa sauvalla on useita asento¬ 
ja joka suuntaan. Jos kahvaa vääntää hiu¬ 
kan ylös, hahmo tms. liikuu hitaasti. Mitä 
enemmän väännät ylös, sitä nopeammin 
hahmo liikkuu. Analogisella tikulla on siis 
useita asentoja, joka on hyvä ominaisuus 
esim. lentosimulaattoreissa. 

pc-tikku tarvitsee tietenkin enemmän 
elektroniikkaa, jonka takia se on kalliimpi. 
Sauvan asento vaikuttaa kahteen poten¬ 
tiometriin eli säätövastukseen, joiden läpi 
menevä jännite mitataan. PC:ssä on oltava 
AD-muunnin, jolla analoginen tieto (jännite) 
muunnetaan digitaaliseksi (luvuksi), jotta 
tietokone sen ymmärtäisi. Tämän takia pc- 
tikut tarvitset oman liitäntäkorttinsa. Ana¬ 
logisia joystickejä on ollut muissakin mik¬ 
roissa, mm. Applessa ja lisävarusteena joi¬ 
hinkin pelikoneisiin. 

Koska kortti maksaa, ei sitä ole usein¬ 
kaan laitettu vakiovarusteeksi mikroon. 
Kaikki kun eivät pelitikkuja tarvitse. Han¬ 
kintahinta on suurempi kuin tavallisten, 
mutta rahat eivät mene hukkaan: laatu ja 
ominaisuudet ovat paremmat. 

Joissakin pc-koneissa on valmiina 9-na- 
painen joystick-portti, tarkoitettu siis "ta¬ 
valliselle" pelisauvalle. Se on usein kytket¬ 
ty näppäimistöön nuolinäppäimien rinnalle. 
Tämä viritys toimii tietysti vain niissä pe¬ 
leissä, joissa ohjausnäppäimet ovat näillä 
paikoilla. (TSS) 

K: Minulla on SVI-328-tietokone, jossa 
on RS232-liitäntä ja ulkoinen modeemi 
V.22. Millainen kaapeli väliin tarvitaan? 

V: Yksinkertaisimmassa RS-kaapelissa 
kytketään liittimien (25-piikkiset) nastat 


2,3 ja 7. Nastat 2 ja 3 ovat lähetys/vastaan- 
ottosignaalit ja 7 signaalimaa. Tällaisella 
kaapelilla pärjää jo monessa paikkaa. Lä¬ 
hetys- ja vastaanottonastoissa on huomat¬ 
tava, että ne on luonnollisestikin kytkettä¬ 
vä siten, että tietokoneesi lähetysnasta me¬ 
nee modeemin vastaanottonastaan ja mo¬ 
deemin lähetys tietokoneesi vastaanotto- 
napaan. Muutoin tieto ei kulje. 

Useimmiten mikron ja oheislaitteen (mo¬ 
deemi, kirjoitin) väliin tulee suoraan kytket¬ 
ty (2-2, 3-3) kaapeli. Ristiin kytkettyä kaa¬ 
pelia käytetään esimerkiksi kahden mikron 
välillä. Jotkut valmistajat ovat kuitenkin 
tehneet liittimensä miten sattuu. Siksi jos 
kaapeli ei toimi, kannattaa kokeilla 2- ja 3- 
nastojen ristiinkytkemistä. Väärästä kyt- 
kentäjärjestyksestä ei ole vahinkoa laitteil¬ 
le. 

Kaapelin voit ostaa valmiiksi koottuna 
kaupasta tai tehdä itse, jolloin tarvitset 
mm. sivuleikkurit ja juotoskolvin. Joissakin 
elektroniikkaliikkeissä myyjät tinaavat kaa¬ 
pelin toiveiden mukaan odottaessa. Varsin¬ 
kin valmiiden kaapeleiden hinnat vaihtele- 
vat rajusti, sama kaapeli voi olla halvimmil¬ 
laan 50 markkaa ja kalleimmillaan 300 mk. 
Hintaan tietysti vaikuttaa myös liittimen 
laatu, kaapelin pituus sekä kytkettyjen sig¬ 
naalien määrä. 

Joskus on tarpeen kytkeä päätekäytössä 
RS- 232 -kaapeliin myös nastat 8 (cdc eli kan¬ 
toaallon tunnistus) ja 20 (dtr eli pääte val- 
miina-signaali) ristiin. Jotkut pääteohjel¬ 
mat esimerkiksi haluavat CDC-signaalin en¬ 
nen kuin menevät linjalle. Modeemi taas 
saattaa vaatia DTR-signaalin ennen kuin 
suostuu toimimaan. Ellei halua tehdä isom¬ 
paa kaapelia (esim. kaapelissa ei ole johti¬ 
mia riittävästi) voi liittimen sisällä kytkeä 
ylhäällä olevasta signaalista hyppylangan 
suoraan ko. nastaan. (TSS) 

K: Kaupoissa levykkeissä on erilaisia 
kirjankoodeja: DS, HD jne. Mitä ne tar¬ 
koittavat? 

V: Jonkinlaiseksi standardiksi ovat muo¬ 
dostuneet koodit, joissa ensin ilmoitetaan 
kahdella kirjaimella levyn toimivien puolien 
määrä ja tiehys. Ensimmäiset kaksi ovat le¬ 
vyn käytettävät puolet (SS = yksipuolinen, 
ds = kaksip uol i ne n), toiset kaksi tiheys 
(sd = yksinkertainen tiheys, dd = kaksinker¬ 
tainen tiheys). Esimerkiksi pc:ssä käyte¬ 
tään DSDD-levykkeitä (360 kt ja 720 kt), pie¬ 
nemmät on yleensä tarkoitettu pikkumik- 
roille. Merkintä hd tarkoittaa erikoistiheyt- 
tä (PC:n 1.2 mb ja 1.44 mb). Useimmissa 
laitteissa käytetään soft sector-levykkeitä, 
jotka tunnistaa paitsi tekstistä myös siitä, 
että levyssä on ainoastaan yksi tahdistus- 
reikä. Hard sector-levyissä reikiä on usei¬ 
ta. Näitä levykkeitä käytetään lähinnä 
vanhoissa Apple-mikroissa. 

Monet käyttävät liian pieniä levyjä ko¬ 
neissaan tarkoituksella. Jotkut DSDD-levyk- 
keet kyllä toimivat jonkin aikaa HD-levyk- 

keinä. Temppu voi tulla kuitenkin kalliiksi 
pitemmän päälle, sillä levyt kuluvat ajan 
mukana (arkistoitunakin), jolloin "yliforma- 
toidut" levykkeet alkavat reistailla aikai¬ 
semmin koska ne ovat muutenkin jo toimi¬ 
vuuden rajoilla. (TSS) 

K: Ostin uuden AT-mikron, jossa on 80 
mb: n kovalevy. Olen ajatellut partitoida 
sen useampaan osaan, mutta kaverini sa¬ 
noi ettei se kannata. Mikä on teidän mie¬ 
lipiteenne? 

V: Tärkein määrääjä (jota et kerro) on 
käyttöjärjestelmäsi versio. Vanhemmat tu¬ 
kevat maksimissaan 30 mb kiintolevyjä, jo¬ 
ten partitiointi on tehtävä. DOS 3.3:sta alka¬ 
en koko on käytännöllisesti vapaasti valit¬ 
tavissa. 

Useimmiten suositellaan yhtä kokonaista 
levyä, sillä DOS tarjoaa suhteellisen hyvät 


hakemistomahdollisuudet. Eri levyiksi jaka¬ 
minen on minusta suositeltavaa vain jos 
tehdään todella erilaisia töitä, kuten työ- ja 
kotiasiat samassa koneessa. Eri levyase- 
matunnus varmistaa, etteivät tiedot se- 
koonnu. 

Jos taas tuumit esim. laittaa pelit C-levyl- 
le ja apuohjelmat D-levylle en sitä suosite¬ 
le. Parempi tehdä juurihakemistosta pelit- 
ja APU-hakemistot, joiden alle sitten sijoitat 
ohjelmat. PELiT-hakemiston alle esimerkiksi 
voi tehdä jokaiselle pelille oman hakemis¬ 
tonsa. Tästä on se hyöty, että tiedostot 
ovat käsiteltävissä ilman levytunnuksen 
vaihtoa esimerkiksi tiedostoja etsiessäsi. 

Kaiken kaikkiaan partitiointi on pitkälle 
makuasia. (TSS) 

Näppäimistö 

ystävällisemmäksi 

PC:n näppäimistö on tietysti ystä¬ 
vällinen jo tehtaalta tulleesaan, 
mutta pienillä virittelyillä siitä te¬ 
kee vielä mukavamman. Jäsen Sa¬ 
kari Äimänen Säkylästä kertoo muu¬ 
taman vihjeen. 

Numeronäppäimistön pilkku pisteeksi 

Monet kirjanpito- yms. ohjelmat vaativat 
numeroita syötettäessä desimaalipisteen. 
Numeronäppäimistöä on mukava ja nopea 
käyttää, mutta työtä hidastaa se, kun jou¬ 
tuu välillä etsimään pistettä kirjannäppäi¬ 
mistön puolelta. 

Seuraavia ohjeita noudattamalla voit hel¬ 
posti muuttaa numeronäppäimistön desi¬ 
maalipilkun pc- tai AT-koneessasi pysyvästi 
pisteeksi. Esimerkissä käytetään PC-Tools- 
ohjelmistoa (kaupallinen), mutta muillakin 
vastaavilla ohjelmilla muunnos on tehtävis¬ 
sä. 

• Lataa PC-Tools 

• Valitse keyboard.sys 

• Valitse Find ja kirjoita S, 

• Siirry F9:11 ä MS-DOS 3.30:ssä 5:teen tai 
MS-DOS 4,oi:ssä 7:nteen merkkiin 

• Valitse Edit 

• Siirry F8:11a S,-merkin kohdalle ja kir¬ 
joita päälle S. 

• Tallenna tehty muutos 

Siltä varalta, että jokin muutoksessa epä¬ 
onnistuu, varmistu, että alkuperäinen key¬ 


board.sys on tallennettuna joko levykkellä 
tai kiintolevyllä jollakin muulla alueella. 

Funktionäppäimien ohjelmointi 

Jotkut ovat laiskoja kirjoittamaan usein 
toistuvia tai pitkiä käskyjä aina uudelleen. 
Siksi on mukava tallentaa ne funktionäppäi¬ 
miin, jolloin komennot ovat helposti saata¬ 
villa. pc- ja AT-koneisiin voidaan tehdä käs¬ 
kyistä BAT-tiedosto. Funktionäppäimistön 
ohjelmointia ei kuitenkaan kannata a- sen- 
taa autoexec.bat: iin, koska muutamat oh¬ 
jelmat eivät poista aikaisemmin ohjelmoi¬ 
tua käskyä funktionäppäimestä, jolloin oh¬ 
jelman toimintaan tulee häiriöitä tai funk¬ 
tionäppäin ei toimi tarkoitetulla tavalla. 
Esimerkiksi ms-dos 4.oi:ssä SHELL-tilassa 
funktionäppäimet eivät toimi valikoissa ha¬ 
lutulla tavalla, jos näppäimet on aikaisem¬ 
min ohjelmoitu muuhun tarkoitukseen. 

Seuraavassa esimerkki .BAT-tiedoston 
laatimisesta: 

COPY CON F.BAT 

prompt $e[0;59; "basica ";13p 

prompt $e[0;60; "copy con prn";l3p 

prompt $e[0;62;"copy *.*";32p 

Ensimmäisellä rivillä ohjelmoidaan funk¬ 
tionäppäin F1 lataamaan Basican. Käskyyn 
sisältyy myös enter eli rivinvaihto ( = 13p). 
Toisella rivillä F2:11e annetaan käsky copy 
con prn sisältäen myös enterin. Kolmannel¬ 
la rivillä F4 ohjelmoidaan antamaan käsky 
copy *.*, mutta käsky ei sisällä enteriä 
( = 32p). F3 jätettiin välistä pois, koska se 
sisältää jo ennestään hyödyllisen toimin¬ 
non (edellisen käskyn toisto). 

Funktionäppäinten numerot ovat seuraa- 
vat: F1-F10, numerot 59-68; Alt-FI - F10, 
numerot 1 04-113. 

Sakari Äimänen 

VIRUSSEIKKAILU 

"Se oli aivan tavallinen 360-kiloi- 
nen PC:n disketti. Kun listasin sen 
sisällön, se näytti aivan tavalliselta 
disketilliseltä ohjelmia..." 

Siitä on jo aikaa kun ensimmäiset haja¬ 
naiset tiedot virusten leviämisestä tavallis¬ 
ten kotikäyttäjien riesaksi alkoivat. Ajan 
mittaan asia on saanut yhä kielteisempiä 
sävyjä; kokemattomia käyttäjiä on pelotel¬ 
tu erilaisilla viruksista kertovilla kauhuta¬ 
rinoilla ja liioitelluilla lehtiartikkeleilla. To¬ 
siasia nykyisin on, että lähes kaikki tietävät 
viruksista melko paljon juuri näiden juttu¬ 
jen ansiosta. Niitä osataan varoa, mutta 
kuinka monella niitä on tosiaan tullut vas¬ 
taan? Kun olen kysynyt asiasta eri henki¬ 
löiltä, on paljastunut, ettei niitä ole todel¬ 
lakaan liikkeellä paljonkaan. Itselleni on 
vastaan tullut puolen kymmentä eri virusta 
ja yhdistyksen jäsenistä vain yksi on ilmoit¬ 
tanut saaneensa virustartunnan. Sekin oli 
melko viaton Ping Pong-virus. 

Joten on turha lietsoa lisää virushysteri- 
aa, kun kerran asiat ovat useimmilla aivan 
hyvin ja yönsä voi nukkua levollisesti kuten 
tähänkin asti, vaikka olisikin aikaisemmin 
päivällä kopioinut tuntematonta softaa 
puolitutulta kaverilta. En myöskään aio ker¬ 
toa, kuinka viruksilta tulisi suojautua, niitä 
juttuja on Sviipissäkin ollut jo aivan tar¬ 
peeksi. Tämä on tarina siitä, kuinka virus 
hyökkäsi systeemiini ja kuinka hyökkäys 
käytännössä tapahtuu sellaisessa järjestel¬ 
mässä, jossa suojaukset ovat kun nossa. 

Virus 

Se lerppu oli aivan tavallinen 360-kilöi¬ 
nen PC:n disketti. Kun listasin sen sisällön, 
se näytti aivan tavalliselta disketilliseltä 
ohjelmia. Kopioin sen kuten minkä tahansa 
levyn ja kirjoitin päälle samanlaisen disket- 
titarran kuin muissakin levyissäni on. Lista- 
tessani ohjelmien sisältöä en havainnut mi¬ 
tään erikoista. Kun myöhemmin näytin sitä 
samaa diskettiä eräälle ystävälleni, hän ot¬ 
ti sen käteensä, käänteli sitä hetken ja heit¬ 
ti sen sitten kädestään, ikään kuin se olisi 
ollut tulikuuma tai vaarallinen. Mutta se ei 
ollut. Se näytti aivan tavalliselta levyltä ja 
ohjelmat sen sisällä olivat minulle ennalta 
nimeltä tuttuja. Virus odotti levyllä valmii¬ 
na, mutta piilossa. Ulkoisesti ei mikään pal¬ 
jastanut sen olemassaoloa. Ei mitään dra¬ 
maattista, tuhoutuneita FAT-alueita, virhe¬ 
ilmoituksia tai kirkkaita varoituslappuja. 
Vain tavallinen musta lerppu jossa oli itse 
kirjoittamani tuttu etiketti. 

Suojaus 

Minulla on koneessani monitasoinen suo¬ 
jausjärjestelmä siltä varalta että joku ilkeä 
virus sattuisi yrittämään jotakin kiellettyä. 


Suojauksen tärkein osa on FLUSHOT + - 
niminen ohjelma, jota sivumennen sanoen 
Mikroilijat Ry jakaa edelleen veloituksetta 
jäsenilleen normaalien PD-pyyntöjä koske¬ 
vien sääntöjen puitteissa. Siinä on toteutet¬ 
tu se ainoa asia, jolla on mahdollista pitää 
virukset aisoissa ohjelmallisesti. Vaikka mi¬ 
kään viruksista kertova artikkeli ei sitä mai¬ 
nitse, niin avain tietokoneen hallintaan on 
keskeytysten hallinta. Jos sen menettää 
niin virus tai mikä tahansa ilkeämielinen 
ohjelma voi mellastaa koneessa mielin 
määrin. Virusten on pakko olla pieniä, jotta 
ne eivät paljastuisi. Se tarkoittaa, että nii¬ 
den on käytettävä käyttöjärjestelmän suo¬ 
ria palveluja tehdessään pahojaan ja levi¬ 
tessään. Muuten ne eivät ole pienikokoisia 
ja yhteensopivia eri koneiden välillä. 

Suoja us periaatteet 

Kun virus haluaa levitä tai tehdä tuho¬ 
jaan, se yleensä käyttää siis käyttöjärjes¬ 
telmän valmiita palveluja. Se tarkoittaa, et¬ 
tä ne kirjoitelevat sopivia arvoja keskusyk¬ 
sikön rekistereihin ja tekevät keskeytyk¬ 
sen. Kun keskeytys tulee, tietokoneen kes¬ 
kusyksikkö lopettaa silloisen toimintansa 
ja suorittaa tehtävät, jotka on määritelty 
keskeytyskohtaisessa koodissa. Keskey¬ 
tysten avulla käyttöjärjestelmältä voidaan 
pyytää palvelua tai tietokoneen BlOS-muis- 
tissa määriteltyä toimintoa. Esimerkiksi jos 
keskusyksikön rekisteriin ah syötetään ar¬ 
vo 2C ja tehdään keskeytys, saadaan rekis¬ 
tereihin paluuarvoina nykyinen kellonaika. 
Kun virus muuttaa näitä rutiineja, se voi kor 
vata käyttöjärjestelmän toimintoja omil¬ 
laan. 

Keskeytysten muuttaminen ei kuitenkaan 
ole yksinomaan virusten yksinoikeus. MS- 
DOS-käyttöjärjestelmän alaisuudessa mikä 
tahansa ohjelma pystyy sen tekemään. Ja 
juuri sen tekee myös FLU SHOT. Se muut¬ 
taa kaikki tärkeimmät keskeytykset siten, 
että kaikki kriittiset käyttöjärjestelmän pal¬ 
velut kulkevat ensin sen kautta. Jos pyydet¬ 
ty käyttöjärjestelmäpalvelu on esim. levyn 
formatointi, se kysyy ensin käyttäjältä, on¬ 
ko ohjelman laillista tehdä se. Jos on, jat¬ 
ketaan toimintaa alkuperäisestä levyn for¬ 
matoinnista. Jos ei, lopetetaan toiminta. 

Suojauksen toimivuudesta 

Tästä toimintatavasta on kuitenkin hait¬ 
toja. Esimerkiksi kellokeskeytys tulee 50 
kertaa sekunnissa, jolloin on täysin mahdo¬ 
tonta pyytää käyttäjältä varmistus kaikkeen 
mitä koneessa tapahtuu. Kun ohjelman on 
itse päätettävä, mikä voisi olla vaarallista, 
se tekee toisinaan myös virheitä ja haittaa 
normaalia toimintaa. Esimerkiksi suoritet¬ 
tavaan COM- tai EXE-tiedostoon ei koskaan 
pitäisi minkään ohjelman kirjoittaa. Siis mi¬ 
kä tahansa kirjoitus näihin tiedostoihin on 
epäilyttävä, vaikka se sitten olisi esimerkik¬ 
si copy-käsky, jolla tiedosto kopioidaan 

toiselle levylle. Vaikka vääriä hälytyksiä 
sattuukin, ohjelma on erittäin hyvä suojaus 
ja on tähän mennessä toiminut vastaan tul¬ 
leiden virusten suhteen erittäin hyvin. Voi¬ 
sin peräti nimetä sen toiseksi parhaaksi 
keinoksi suojautua erilaisilta viruksilta. 

Paras suojaus 

On kaiken lisäksi eräs halvimmista, mitä 
pc:11e voi saada. Sen voi tehdä osaava hen¬ 
kilö hetkessä itse. Se perustuu yksinkertai¬ 
seen kytkentään, jolla levyaseman kirjoi- 
tussignaali ja virhesignaali liitetään kytki¬ 
mellä toisiinsa. Tällöin mikä tahansa kirjoi- 
tussignaali yhdistyy kytkimen ollessa suo- 
jausasennossa suoraan virhesignaaliin, jol¬ 
loin mikä tahansa suojattuun levyyn koh¬ 
distuva kirjoitusoperaatio pysähtyy laite- 
virheeseen välittömästi. Kun kytkin on toi¬ 
sessa asennossa, voi levylle vapaasti kir¬ 
joittaa. Helppoa, yksinkertaista ja idiootti¬ 
varmaa. 

Viruksen paljastuminen 

Mikään suojaus ei kuitenkaan ole täydel¬ 
linen, jos virukseen ei ole varauduttu. Akti- 
voimaton virussuojaus tai väärässä asen¬ 
nossa oleva kytkin ei paljon ohjelmia suo¬ 
jaa. Paras tapa varautua on mielestäni Mc 
Afeen virusskanneri, jolla voi tutkia epäilyt¬ 
tävät levykkeet ja ohjelmistot aina, kun tuo 
uutta ohjelmistoa koneeseen. Tämä sean. 
exe-niminen ohjelma, joka löytyy PC:n jä- 
senlevyltä, oli juuri se osa virussuojausta, 
joka ensimmäisenä paljasti levyllä piilevän 
viruksen. Kun annoin komennon "SCAN A:" 
se ilmoitti kylmästi: 

Fountl 1701/1704 Virus - Version B [170X] 

Disk A: contains 1 directories and 8 files. 

Found 1 file containing a virus. 

Siellä se oli! Scan oli löytänyt 1701/1704 
viruksen, joka tunnetaan myös nimellä Cas¬ 
cade- eli kaskas virus. Nimensä se on saa¬ 
nut siitä, että syksyn tullen se alkaa 
tiputtaa näytössä olevia kirjaimia ruudun 
alaosaan samalla tavalla kuin lehdet tippu¬ 
vat puista syksyisin. Erittäin tyypillinen vi¬ 
rus, joka saastuttaa vastaan tulevia ohjel¬ 
mia ja aiheuttaa hämminkiä tietokoneiden 
käyttäjille. 

Vaihtoehdot 

Virus oli siis paljastunut ennen kuin sen 
sisältävä ohjelma oli käynnistetty. Se oli 
tiedostossa suojattomana kuin koppakuori¬ 
ainen avoimella kalliolla. Olisin voinut va¬ 
paasti poistaa ohjelman del- tai erase-ko- 
mennolla ilman, että siitä olisi jäänyt sys¬ 
teemiin mitään harmia. Se ei päässyt saas¬ 
tuttamaan mitään tiedostoja koneessani ja 
olisin voinut poistaa sen sopivilla ohjelmil¬ 
la alle sekunnissa ja tutkia ohjelmaa, johon 
se oli tarttunut ilman pienintäkään riskiä. 
Mutta kiusaus voitti. Miksi olisin tappanut 
sen? Olihan minulla virussuojaus ja mitä 
mielenkiintoisin tilaisuus mitellä voimiani 


virusta vastaan. Tarkistin, että ruutuni oi¬ 
keassa yläkulmassa oli pieni plusmerkki. 
Se oli Flushot-ohjelman merkki aktiivises¬ 
ta toiminnasta. Se oli siinä. Virus oli levyl¬ 
lä, suojaus oli kunnossa. Otin haasteen 
vastaan ja käynnistin saastuneen ohjel¬ 
man. 


Hyökkäys 

Virus aktivoitui heti. Se meni residentik¬ 
si ja yritti muuttaa keskeytysrutiinit ko¬ 
neessa siten, kuin sen suunnitelmiin sopi. 
Flu shot huomasi tämä välittömästi. Ko¬ 
neen kaiuttimesta kajahti varoitusmerkki ja 
vilkkuvareunainen hälytysikkuna avautui 
ruutuni keskiosaan. Siinä luki: An attempt 
is being made to infeet your system by: 
Cascade virus (aka 1704 virus). Se tarkoit¬ 
ti, että virus oli tunnistettu ja se yritti tun¬ 
keutua systeemiin. Suojaus tarjosi minulle 
nyt kolmea vaihtoehtoa. Jos halusin, olisin 
voinut sallia viruksen tunkeutumisen sys¬ 
teemiini näppäimellä ’y\ Jos olisin paina¬ 
nut näppäintä ’g’ olisi virus saanut vapaat 
kädet mellastaa systeemissä vapaasti. Mi¬ 
kä tahansa muu näppäily lopettaisi viruk¬ 
sen hyvän yrityksen siihen paikkaan. Ojen¬ 
sin käteni kohti y-näppäintä. Silloin epävar¬ 
muus iski. Koska otinkaan viimeksi var¬ 
muuskopiot? Eikö siitäkin ollut jo pari kuu¬ 
kautta? Entäs, jos virus olisikin onnistunut 
kiertämään osan suojauksista? Entä, jos se 
olikin jo tarttunut osaan tiedostoistani ja 
tämä yritys oli vain viimeinen mahdollisuus 
estää levyn formatointi tai muuta mukavaa? 
En tiedä, kuinka monta miljoonaa odotusti¬ 
laa koneeni kävi läpi, ennen kuin tein rat¬ 
kaisuni ja buuttasin koneen uudelleen. 


Välirauha 

Käynnistin koneen uudelleen. Kovalevyl¬ 
tä, vastoin kaikkia neuvoja, enkä puhtaalta 
disketiltä. Vaikka epävarmuus painoikin 
mieltä, luotin suojaukseen. Enkä luottanut 
turhaan. Kävin koko koneen muistin läpi vi- 
rusetsimellä ja tutkin kaikki kovalevyparti- 
tioni. Ei virusta missään. Se ei ollut selvin¬ 
nyt boottauksesta eikä suojauksesta. Hy¬ 
vä. Tarkistin virussuojauksen ja käynnistin 
ohjelman uudelleen. Kävi niinkuin äsken, 
varoitus virustartunnasta ja eri vaihtoehdot 
tulivat ruutuun. Painoin näppäintä y. Vas¬ 
taan sanomatta suojausohjelma antoi vi¬ 
ruksen päästä muistiin ja muuttaa keskey¬ 
tykset haluamikseen. Olin tuntemattomalla 
alueella, koneessani käynnistynyt virus ja 
suojausohjelma. Tiesin, ettei minulla olisi 
tässä tilanteessa paljonkaan sanomista. Vi¬ 
rus ehtisi tehdä tuhonsa muutamassa kym- 
menesosasekunnissa, enkä millään pääsisi 
estämään sitä jos se voittaisi taistelunsa 
suojausta vastaan. 


Tartunta 

Odotin, että jotakin tapahtuisi. Turhaan. 
Virus vaani sopivaa tilaisuutta tarttua sys- 

teemiin. Kun virus vain odotti, ei suojauk¬ 
sellakaan ollut mitään tehtävää. Niinpä mi¬ 
tään ei tapahtunut. 

Aloin pohtia, miten virus mahtaisi tart¬ 
tua. Todennäköisesti dir-käskyllä. No, kir¬ 
joitin komennon dir ja painoin enteriä. Sain 
hakemistolistaukseni. Vieläkään ei tapahtu¬ 
nut yhtään mitään. Aloin jo epäillä, ettei ko¬ 
ko virus jostakin syystä ollutkaan päässyt 
systeemiin. Kirjoitin komennon vtsr, jonka 
oli tarkoitus käynnistää ohjelma, joka lis¬ 
taa muistissa olevat residentit ohjelmat. 
Silloin se tapahtui! Uusi hälytys, tällä ker¬ 
taa siitä syystä, että ohjelma avattiin kirjoi¬ 
tusta varten. Mistään kirjoituksestahan ei 
ollut kysymys, olin vain yrittänyt käynnis¬ 
tää ohjelman. Virus oli huomannut tilaisuu¬ 
tensa tulleen ja avasi tiedoston tartut- 
taakseen sen. Torjunta taas pysäytti yrityk¬ 
sen ja kysyi minulta, oliko se sallittu. Otin 
taas riskin ja vastasin kolmeen vaihtoeh¬ 
toon kirjaimella y. Sain vielä kaksi hälytys¬ 
tä, virus käsitteli tiedostoa tartuttaakseen 
itsensä siihen. Vastasin kaikkiin y, jolloin 
virus pääsi tarttumaan tiedostoon. Lopuksi 
alkuperäinen ohjelma käynnistyi ja ilmoitti, 
ettei muistissa ollut mitään epäilyttävää. Ei 
kai siellä sen mielestä ollutkaan. Eihän se 
voinut tietää mitään asioista, jotka tapah¬ 
tuivat, ennen kuin keskeytykset pääsivät 
siihen asti. Todellisuudessahan keskeytyk¬ 
siä olivat muuttaneet jo sekä virus että suo- 
jausohjelma. Ja hyvä oli, että virustorjunta 
oli muuttanut niitä ensin, koska sillä oli sil¬ 
loin etuoikeus näihin keskeytyksiin. Tilan¬ 
ne oli vielä hallinnassani. Jos mitään virus¬ 
torjuntaa ei olisi ollut, en olisi vielä huo¬ 
mannut mitään outoa. Virus sen sijaan olisi 
jo kovalevylläni ilman, että minulla olisi ol¬ 
lut pienintäkään tietoa asiasta. 

Tartunta leviää 

Siinä sitten mietin, mitä keksisin tehdä 
seuraavaksi. Mietin, kuinka saisin viruksen 
lopettamaan leviämisen ja aloittamaan toi¬ 
mintansa, jota varten se oli luotu. Oletin, 
että se alkaisi tuhota jotakin tai sekoittaa 
jotakin pysyvästi. Arvelin, että siinä saat¬ 
taisi olla jonkinlainen laskurimekanismi, 
samanlainen, kuin eräissä muissa viruksis¬ 
sa. Oletin, että saatuaan itsensä tartutetuk¬ 
si haluamaansa määrään uusia tiedostoja 
se näyttäisi todellisen luonteensa. Niinpä 
liikuin tietokoneeni kovalevyllä ja levykkeil¬ 
lä ja ajoin tiedostoja siellä täällä. Virus tart¬ 
tui halukkaasti kaikkiin COM-tiedostoihin 
ja oleskeli muistissa kuin kotonaan. Joka 
kerran kun se teki jotakin, virustorjunta ak¬ 
tivoitui ja kysyi minulta, oliko moinen nyt 
sallittua. Jaksoin seurata toimintaa jonkin 
aikaa ja kyllästyin sitten. Päätin buutata 
koneen uudelleen. Oli kuitenkin jotakin, jo¬ 
hon en ollut kiinnittänyt huomiota. Virus oli 
tartuttanut itsensä sellaiseen tiedostoon, 
joka käynnistyi buutatessa ennen virusten- 
torjuntaohjelmaa. Silti minä menin ja pai¬ 


noin näppäinyhdistelmää Control-Alt-Del, 
joka buuttaa PC-yhteensopivat tietokoneet 
uudelleen. Ja tietokonehan käynnisti itsen¬ 
sä uudelleen. 

Umpikuja 

Kone käynnistyi moitteetta, olihan käyt¬ 
töjärjestelmä moitteettomassa kunnossa, 
eikä kovalevylle ollut tapahtunut mitään pa¬ 
hempaa. Ainoastaan yksittäisiä tiedostoja 
siellä täällä oli saastunut. Käyttöjärjestel¬ 
mä käynnistyi ja katsoi AUTOEXEC.BAT-tie- 
dostosta, mitä komentoja sillä oli suoritus- 
listalla. Se käynnisti nuo ohjelmat, niiden 
joukossa myös sen, jolla oli virus. Virus ak¬ 
tivoitui ja muutti keskeytykset. Tällä kertaa 
mikään ei estänyt sitä. Se oli vaihteeksi nis¬ 
kan päällä. 

Ei kuitenkaan kovin kauaa. Kohta tuli se 
aika, jolloin tuli virustorjunnan aika käyn¬ 
nistyä. Flu shot oli kuitenkin varautunut 
tällaisiinkin tilanteisiin. Se löysi viruksen 
muistista ja totesi, ettei pääse siitä eroon. 
Se hälytti taas, tällä kertaa ilmoituksella: 
Looks like you are already infected by the 
so-called Cascade Virus. Se ilmoitti vain, 
että se oli käynnistynyt tilanteessa, jossa 
järjestelmä oli jo saastunut. Nyt minulla ei 
kuitenkaan enää ollut vaihtoehtoja. Flu¬ 
shot tarjosi vain yhtä vaihtoehtoa. Painoin¬ 
pa mitä tahansa, torjunta buuttasi vuo¬ 
rostaan koneen uudelleen. Uusi käynnistys 
johtaisi uudelleen samaan tilanteeseen. Sii¬ 
nä sitä oltiin, umpikujassa. Siivous 

No, tämä oli nyt sitten se tilanne, jossa 
tarvittiin niitä puhtaita käyttöjärjästelmä- 
lerppuja. Avasin diskettilaatikkoni ja etsin 
katseellani sellaista. Niitäkään ei lopulta 
löytynyt kovin montaa kappaletta. Entä, jos 
ensimmäinen niistäkin olisi sattumalta ollut 
jo jonkin viruksen saastuttama? Montako 
sellaista buuttauslerppua sinulta löytyy, 
joissa on valmiina virusten häätämiseen ja 
etsimiseen sopiva ohjelmisto, päällä oleva 
kirjoitussuojaus ja josta sinulla on riittävä 
määrä varmuuskopioita? Jos ei löydy, niin 
tee niitä heti muutama kappale. Minulta ei 
ensimmäisellä kerralla löytynyt ensimmäis¬ 
täkään ja uskonpa, että lähes kaikkien mui¬ 
denkin buuttauslerput ovat tavallisia kopi¬ 
oita käyttöjärjestelmän alkuperäislevyistä 
vailla pienimpiäkään virusten käsittelyyn 
sopivia ohjelmia. 

Minulla oli tässä virushyökkäyksessä 
tietty etu puolellani. Tiesin koko ajan mitä 
tapahtui ja mitä olin tekemässä. Tiesin 
myös, kuinka pääsisin viruksesta eroon jos 
tosipaikka tulisi. Nyt oii aika käyttää noita 
siivousohjelmia. Valintani oli Clean-nimi- 
nen ohjelma, jonka on tehnyt sama tekijä 
kuin käyttämäni SCAN-ohjelman. Käynnis¬ 
tin sen parametrinä saastuneen tiedoston 
nimi ja viruksen tunnus. Se ronksutti levyl¬ 
lä hetken ja ilmoitti sitten poistaneensa vi¬ 
ruksen. Noin vain. Kone buuttasi uudelleen 
ja virustorjunta suostui taas yhteistyöhön. 

Pystyin taas käyttämään konettani, mutta 
siellä täällä oli saastuneita tiedostoja, jot¬ 
ka pitäisi siivota. Olisin voinut tehdä sen 
samalla clean-ohjelmalla, joka poisti viruk¬ 
sen jo yhdestä tiedostosta. Päätin kuiten¬ 
kin, etten tee sitä. Kun kerran olin ottanut 
haasteen vastaan, olisi homma vietävä lop¬ 
puun saakka. Oli aika kehittää rokote ja 
häätää ötökkä koneestani lopullisesti. Sen 
halusin tehdä itse, ilman valmiita apuohjel¬ 
mia. 

Rokotteen suunnittelu 

Jotta olisin voinut tehdä virusta vastaan 
rokotteen, jolla sen voisi poistaa, minun oli 
tunnettava paremmin virus ja sen leviämis¬ 
tapa. Tiesin jo sen leviämistavan, se lisäsi 
itsensä COM-tiedostoihin aina kuin kysei¬ 
nen ohjelma käynnistyi. Dir-komennolla 
näin, että suoritettavan ohjelman koko kas- 
voi tällöin 1701 tavulla. Olisi siis tehtävä 
ohjelma, jolla olisi kaksi tehtävää. Ensiksi¬ 
kin, sen olisi osattava tunnistaa, oliko tut¬ 
kittavassa tiedostossa virus. Toiseksi, sen 
olisi pystyttävä poistamaan nuo 1701 merk¬ 
kiä tiedostosta ja palauttamaan tiedosto 
ennalleen, vaikka viruskoodi olisi levinnyt 
miten tahansa ympäri saastunutta ohjel¬ 
maa ja koodannut sen kuinka kryptisesti ta¬ 
hansa. Tätä varten minun oli tutkittava 
viruksen saastuttamaa tiedostoa puhtaa¬ 
seen. 

Tällöin tuli vastaan ensimmäinen ongel¬ 
ma. Ms-dos-käyttöjärjestelmän mukana tu¬ 
lee ohjelma eri tiedostojen vertailuun. 
Ajoin sen ja sain ilmoituksen: eri mittaiset, 
siis eri tiedostoja. Oli siinäkin todella junt¬ 
timainen ohjelma. Tietysti minä näin itse¬ 
kin, että ne olivat eri mittaiset, halusin tie¬ 
tää, missä kohtaa ne erot olivat. Turha 
edes yrittää sillä ohjelmalla. Kokeilin Cent¬ 
ral Point softwaren mainiolla Pc-Toolsilla 
ja sen Compare-funktioilla. Se oli täsmäl¬ 
leen yhtä onneton. Ei alkanut kovinkaan hy¬ 
vin tämän rokotteen teko. 

Viruskoodin jäljitys 

Kun totesin, ettei valmiista ohjelmista ol¬ 
lut paljoakaan apua, päätin etsiä viruskoo¬ 
din tartunnan saaneista ohjelmista käsi¬ 
pelillä. Alku oli aika helppoa, löysin melko 
pian samanlaiset merkkijonot h e k s a - 
desimaalidumpista, jotka olin ottanut ohjel¬ 
mista. Joka kerran saastuttaessaan ohjel¬ 
man virus muutti sen alkuun ehdottoman 
hyppykäskyn viruksen omaan konekieli¬ 
seen ohjelmaan. Tuo ohjelmakin löytyi he¬ 
ti. Mutta sitten tuli ongelma, en löytänyt 
loppua. Ajattelin, että rokotteen tulisi toi¬ 
mia kuten sakset; luetaan tiedostoa kunnes 
tulee saastunut osuus, katkaistaan saastu¬ 
nut osuus pois ja homma on hoidettu. Nyt 
minulla oli tiedossa alku, josta voisin aloit¬ 
taa saksimisen, mutta ei tietoa siitä, mihin 
lopettaa ja tarvittaessa jatkaa, mikäli viruk¬ 
sen koodi olisi useassa osassa. Vaikka 


kuinka yritin katsoa, dumpeissa ei näkynyt 
samanlaisia osia. Viruksen oli pakko olla 
1701 tavun mittainen, saastuneissa ohjel¬ 
missa oli pakko olla tuon mittainen saman¬ 
lainen osuus. Mutta niissä ei ollut. 
Viruskoodin alku oli sama, mutta loput ero¬ 
si- vat kuin yö ja päivä. 

Houkutuslintu 

Totesin, ettei ohjelmien selaamisesta 
kostuisi vähääkään. Valmiit ohjelmat olivat 
ilmeisesti liian pitkiä. Viruskoodi olisi se¬ 
kaisin alkuperäisen kanssa, eikä sen takia 
löytyisi. Olisi pakko tehdä niin lyhyt ohjel¬ 
ma, että siitä näkisi heti, mitä tuo tihulai- 
nen sille tekisi. Kirjoitin editorilla kolme 
välilyöntiä sisältävän tiedoston ja nimesin 
sen koe.com -nimiseksi ohjelmaksi. Mutta 
kun yritin käynnistää sen, sain vain ilmoi¬ 
tuksen virheellisestä exe-tiedostosta. 

Piti siis tehdä todellinen ohjelma. Käyn¬ 
nistin käyttöjärjestelmän mukana tulevan 
DEBUG-ohjelman. Käyttämällä sen assem- 
ble-komentoa loin ohjelman, jossa oli täs¬ 
mälleen kaksi käskyä, nop ja int 20. Talletin 
ja ajoin sen. Se toimi hienosti, teki täsmäl¬ 
leen yhden ei-mitään ja lopetti sitten. Virus 
iski siihen kiinni heti, kun tilaisuuden sai. 
Listasin ohjelman, joka nyt oli vajaa kaksi¬ 
kiloinen. Siinä ei ollut yhtäläisyyttä muihin 
saastuneisiin ohjelmiin. Virus, se ryökäle, 
käytti kryptausta! Se salakirjoitti itsensä 
joka kerta eri lailla, jotta kaiken maailman 
poropeukalot eivät kehittäisi rokotteita sitä 
vastaan. Mutta, ajattelin, oli salakirjoitettu 
tai ei, salakirjoitus ei auttaisi sitä vähää¬ 
kään, jos yksinkertaisesti saksisin virus- 
koodin pois saastuneesta ohjelmasta. 
Kuinka väärässä Olinkaan. 

Salakirjoitus 

Oli totta, että viruskoodi piti poistaa. Tie¬ 
sin, että virus muutti ohjelman alusta 3 
merkkiä hyppykäskyksi viruskoodille, joka 
sijaitsi normaalin koodin jälkeen. Tartun¬ 
nan jälkeen virus suoritti alkuperäisen oh¬ 
jelman virheettömästi. 

Mutta missä alkuperäinen koodi oli? Yri¬ 
tin selvittää sen etsimällä nop-käskyä tar¬ 
tunnan saaneesta ohjelmasta. Löysin kol¬ 
me ja vielä eri paikoista. No, ei auttanut, 
tein tällä kertaa ohjelman, jossa oli neljä 
noppia, jotka peräkkäin kertoisivat, missä 
alkuperäinen ohjelma olisi. Annoin viruk¬ 
sen tarttua siihen ja etsin noita neljää 
merkkiä. Niitä ei ollut! Syy oli alun hyppy- 
käskyssä. Virus oli salakirjoittanut ne, siir¬ 
tänyt ne oman koodinsa sekaan ja pannut 
ensimmäisiksi komennoiksi omat toimin¬ 
tonsa. Voisin vapaasti saksia viruskoodin 
pois, mutta samalla tuhoaisin elintärkeät 
ensimmäiset käskyt, jota ilman ohjelma ei 
varmasti käynnistyisi. Salakirjoitus taas es¬ 
ti näkemästä, missä nuo ensimmäiset ko¬ 
mennot olivat, minne ne oli alusta siirretty. 
Hyppykäskyjä vanhaan virheettömään oh- 

jelman osaan ei ollut. Pirullista! Olisi pak¬ 
ko purkaa viruksen sisäinen salakirjoitus 
tai keksiä jokin muu tapa kiertää ongelma. 
Aloin aavistella, että tähän rokotteeseen 
kuluisi ilta jos toinenkin. 

Salakirjoituksen purku 

Seuraavan kerran yritin pureutua salakir¬ 
joituksen ongelmaan toden teolla. Olisi 
pakko selvittää ainakin osa viruksen toi¬ 
minnoista. Sitä varten turvauduin jälleen 
DEBUG-ohjelmaan. Latasin muistiin ohjel¬ 
man, jossa oli tartunta ja käytin unassem- 
ble-komentoa. Tällöin suoritettavan ohjel¬ 
man mitäänsanomattomat heksadesimaa- 
linumerot muuttuivat konekielisiksi komen¬ 
noiksi, joiden kulkua oli helpompi seurata 
ja tutkia. Ensimmäisen kerran katselin vi¬ 
rusta sellaisena, kuin sen tekijä oli sen teh¬ 
nyt, en epämääräisenä vihollisena jossakin 
kovalevyllä, vaan ohjelmakoodina kuvaruu¬ 
dulla. Debug avasi tien suoraan viruksen 
ytimeen, mutta pulman ratkaisu häämötti 
silti yhä yhtä kaukana kuin ennenkin. Koo¬ 
datun ohjelman muuttaminen konekielelle 
ei ratkaissut mitään, koska koodattu osuus 
olisi tolkutonta konekielistä siansaksaa. 

Koko virus ei kuitenkaan voinut olla koo¬ 
dattu, koska se ei silloin voisi toimia. Viruk¬ 
sen alun oli pakko olla selväkielinen ja toi¬ 
miva, ainakin sen osuuden, jolla virus pur¬ 
ki oman koodauksensa. Niin se olikin. Kun 
vertasin ajettua ja ajamatonta virusta kes¬ 
kenään, näin, mihin asti koodaamaton oh¬ 
jelma ulottui. Koodauksen purku oli lähes 
ohjelman alussa, kuten arvelinkin. Itse koo¬ 
dauksen muodosti yksinkertainen silmuk¬ 
ka, jossa tehtiin muutama XOR-operaatio. 
Jokaisella kerralla saastunut ohjelma koo- 
dautui eri lailla viruksen osalta. Yksinker¬ 
taista, toimivaa ja tehokasta, mikä käytän¬ 
nössä tarkoitti suhteellisen hyvää suojaus¬ 
ta. Ei kuitenkaan riittävän hyvää. Olisi ollut 
melkoinen homma purkaa suojaus käsin, 
mutta eihän minun sitä tarvinnut tehdä. Aja¬ 
malla ohjelmaa Debugin alla sain sen itse 
tekemään itsestään valmiiksi puretun versi¬ 
on. Salakirjoitus oli purkautunut. 

Ensimmäisten tavujen ongelma 

Vaikka sekin este murtui, ei peli silti vie¬ 
lä ollut ratkennut. Minulla oli kaksi tapaa e- 
detä ensimmäisten tavujen ongelman kans¬ 
sa. Joko olisin voinut tutkia koodista, mitä 
virus teki tarttuessaan uuteen tiedostoon 
tai sitten saatoin tutkia koodattua virusta 
syöttämällä sille kokeellisesti erilaisia tie¬ 
dostoja. Kokeilin ensin pari kertaa syöttä¬ 
mällä virukselle erilaisia kokeellisia tiedos¬ 
toja. Yhden alkutavun muutos vaikutti nel¬ 
jään muuhun tavuun koodatussa ohjelmas¬ 
sa. Se tie ei veisi minnekään. Tuskin keksi¬ 
sin koodaustapaa tutkimatta koodia ja mik¬ 
si en kerran tutkisi sitä perusteellisesti, nyt 
kun sekin oli purettu. 


Oli siis pakko tutkia viruskoodia. Ja mi¬ 
käs siinä, lopulta homma osoittautui yllät¬ 
tävänkin helpoksi. Nimittäin seuraava asia, 
jonka virus teki salakirjoituksensa purkami¬ 
sen jälkeen oli juuri tuo ensimmäisten tavu¬ 
jen paikalleen paneminen. Ei tarvinnut 
raapia päätään puhki viruksen eri toiminto¬ 
ja selvitellen, ongelma ratkesi miltein heti. 
Kävin nopeasti läpi viruksen muunkin koo¬ 
din, se oli selkeää ja tiivistä. Laatutyötä, et¬ 
tenkö sanoisi. 

Uuden lajin synty 

Aloin hahmotella rokotetta. Ensimmäi¬ 
seksi sen tulisi avata tiedosto ja tarkistaa, 
että siellä tosiaan oli virus. Muutenhan se 
tuhoaisi tiedoston muka purkaessaan koo¬ 
deja ja poistaessaan olematonta virusta. 
Mikä olisi paras kohta tunnistaa virus? Tun¬ 
nistuksen täytyi tapahtua yksilöllisen merk¬ 
kijonon avulla, joka viruksesta löytyisi. Eli 
alun hyppyosoite ja koodattu osuus putosi¬ 
vat pois, koska ne olivat joka kerta erilai¬ 
set. Jäljelle jäi kaksi kohtaa, aivan virus- 
koodin alku, joka alkoi keskeytyksen kuit¬ 
tauksella sekä koodauksen suorittava oh¬ 
jelman osa. Mietin, minkä valitsisin, jos oli¬ 
sin Scan-ohjelman tekijä. Tietysti, tämän 
viruksen yksilöllisin osa oli sen koodausta¬ 
pa. Tein huvin vuoksi kokeen, kirjoitin de- 
bugilla täyteen nollia tuon kohdan. Arvai¬ 
luni osui nappiin, Scan ei enää löytänyt vi¬ 
rusta. Pirullinen tuuma juolahti mieleeni. 
Entäs, jos muuttaisin tätä kohtaa hieman? 
Pieni patch tänne, hiukan omaa koodia 
tuonne ja mitä siitä seurasikaan. Olin luo¬ 
nut oman viruslajini, jota uusinkaan Scan- 
ohjelma ei pystyisi tunnistamaan. Jos 
olisin halunnut, minun olisi vain tarvinnut 
soittaa modeemilla johonkin boksiin ja tal¬ 
lettaa sinne jokin ohjelma, jossa olisi tuo 
virus. Vähän ajan kuluttua epidemia olisi 
tosiasia. 

Päätös 

En kuitenkaan tehnyt sitä. Miksi olisin? 
Ei viruksista ole mitään hyötyä kellekään ja 
voisin hyvin käyttää taitojani muuhun kuin 
muiden kiusaamiseen. Haastavien ohjelmi¬ 
en koodaaminen on haastavaa, mutta jokai¬ 
sen tehdyn ohjelman tulee olla sellainen, 
että sitä voi vapaasti esitellä muillekin. Ja 
jos olisin jäänyt kiinni, saisin kuulla siitä 
pitkään. Porttikiellot tavallisimpiin käyttä¬ 
miini bokseihin, ohjelmien vaihdon vaikeu¬ 
tuminen, kyseenalainen maine., ei kiitos. 
Eikä totisesti kopioimalla muiden virusoh¬ 
jelmia. Toisaalta olinkin ihmetellyt, minkä 
takia puhutaan paljon samojen virusten eri 
haaroista. Eihän luulisi olevan mitäään jär¬ 
keä julkaista samasta viruksesta eri versi¬ 
oita. Nyt sekin selvisi, ne perustuvat juuri 
jotakin osaaviin kokeilijoihin, joiden mo¬ 
raali on todella alhaisella tasolla. Silti, vi¬ 
rustorjuntaa oli suorastaan pelottavan 
helppo harhauttaa. Scan uusiutuu parhaim- 


24 



millään pari kertaa viikossa, mutta se on ai¬ 
na jossakin määrin jäljessä. Ja vaikka 
Flu shot pystyykin suojaamaan uusien ja 
tuntemattomienkin virusten hyökkäyksiltä, 
ei sekään totisesti ole täydellinen. Siitäkin 
olen löytänyt useita aukkoja paljonkaan et¬ 
simättä. 

Rokote 

Jäljellä oli vain rokotteen teko. Tiesin 
kaiken, mitä sen tekemiseen tarvitsi tietää. 
Tähän pikku projektiin oli kulunut monta il¬ 
taa. Tunsin viruksen kuin omat taskuni. Ai¬ 
koinaan olin vierastanut Dosin debugia sen 
yksinkertaisuuden vuoksi, nyt se tuntui yh¬ 
tä tutulta kuin dir-käsky. Kaikki vain sen ta¬ 
kia, että se sattui olemaan lähinnä käsillä, 
kun aloitin viruksen tutkimisen. 

Mietin, miten tekisin rokotteen. Halusin 
tehdä sen C-kielellä, joka on parhaimmil¬ 
laan konekielen vertaista, mutta siirrettä¬ 
vää koneiden välillä ja mukavampaa käyt¬ 
tää ja ylläpitää. Sitten ajattelin, että hel¬ 
poimmin saisin rokotteen tehtyä muutta¬ 
malla virusta itseään siten, että se vain pur¬ 
kaisi saastuneet ohjelmansa ja lopettaisi 
sitten. Pohdin asiaa koneen ääressä ja kat¬ 
selin ikkunasta ulos. Siellä oli hieno keväi¬ 
nen päivä, aurinko paistoi, suomalainen 
luonto kauneimmillaan. Äkkiä kyllästyin ko¬ 
ko hommaan. Olin ottanut haasteen vas¬ 
taan, mitellyt voimiani viruksen kanssa. Oli 
pompottanut sitä kuin sokeaa koiraa pusi¬ 
kossa, purkanut sen suojaukset, muttanut 
sen rakennetta mieleisekseni. Nyt halusin 
heittää sen nurkkaan. Tajusin, mikä puut¬ 
tui. Haaste. Olin päättänyt häätää sen sys¬ 
teemistäni omin voimin, mutta nyt kuin oli¬ 
sin voinut sen tehdä, koko ajatus vain kyl¬ 
lästytti minua. Niin kauan kuin löysin uutta, 
olin kiinnostunut, mutta nyt riitti. 

Palasin ikkunan äärestä koneelle ja pois¬ 
tin saastuneet kokeilutiedostoni. Jätin vi¬ 
rukseni omalle hyvin merkitylle lerpulleen 
siltä varalta, että joskus vielä kaipaisin si¬ 
tä. Lerppulaatikossani oli pari muutakin vi¬ 
rusta odottamassa tutkimustani, 1701-vi- 
rukseen verrattuna todellisia tappajia. Toi¬ 
saalta en usko, että olisin oppinut niistä 
suoralta kädeltä niin paljon kuin 1701-vi- 
rukselta, joka sentään oli herrasmiesmäi- 
sesti tehty. Se oli suhteellisen harmiton 
levyllä mutta omalla tavallaan haastava sen 
sijaan, että se olisi heti hyökännyt kaiken 
mahdollisen kimppuun. En usko, että lähi¬ 
aikoina palaan tutkimaan viruksia, pohjim¬ 
miltaan ne ovat samantyyppisiä. Toistai¬ 
seksi uudet kiinnostavatkin virukset saavat 
odotella omassa lokerikossaan muiden 
lerppujen joukossa. Varon niitä kuten en¬ 
nenkin, mutta nyt olen nähnyt mitä ne to¬ 
dellisuudessa ovat. Oli sääli tappaa 1701. 
Opin siltä paljon. Hyvästi, kiinnostava kiu¬ 
sankappaleeni. 

Mr M. 


Laajenna tajuntaasi-kysymysten 
vastaukset (sivulta 11): 

1. B: valonäppäin, light button, soft key. 
Valolle tai kosketukselle herkkä näyttöpin- 
nan kohta, jota käytetään toimintanäppäi- 
menä. 

2. A: vaihtonäppäin, shift key. Näppäin, 
jolla vaihtoasemaiset kirjasimet saadaan 
toiminta-asentoon. 

3. D: tilannevedos, snapshot. Ajon kes¬ 
täessä yleensä toistuvasti otettu vedos. 

4. B: näyttösarka, display area. Näyttö- 
alueen osa, jota voidaan muuttaa yhtenä 
kokonaisuutena. 

5. B: askelpalautin, backspace key. 
Näppäin, jolla kirjoituskohta siirretään va¬ 
semmalle askel kerrallaan. 

6. A: peruutusmerkki, cancel character. 
Edeltävän merkin poistava merkki. 

7. D: tiedonkantaja, carrier. 

8. C: merkkikirjoitin, character printer. 
Kirjakkeita käyttävä kirjoitin. Vrt. mat- 
riisikirjotin. 

9. A: ryväs, cluster. 

10. B: ohjausmerkki, control character. 
Merkki, jonka esiintyminen merkkijonossa 
aiheuttaa laitteistoa tai tiedon käsittelyä 
ohjaavan toimen. 

11. D: koodinvaihtomerkki, code exten- 
sion character. Ohjausmerkki, jonka esiin¬ 
tyminen merkkijonossa tarkoittaa, että sitä 
seuraavat merkit on esitetty muulla koodil¬ 
la kuin sitä edeltävät merkit. 

12. C: atk-anastus, computer piracy, 
software piracy. Ohjelman tai tiedoston lu¬ 
vaton käyttö tai jäljentäminen. 

13. B: kytkentälaatta, control panel. 

14. B: kirjoite, hard copy. Tulostuslait¬ 
teesta irrotettava ja ihmisen ilman apuväli¬ 
neitä luettavissa oleva tuloste. Vrt. näyte. 

15. A: hiiri, mouse. Näyttölaitteeseen 
kytketty paikannin, jota käytetään liikutta¬ 
malla tasaista pintaa pitkin. 

16. A: pinotapa, last in first out, UFO. 
Suoritusjärjestyksen valinta tai jonon pur¬ 
ku siten, että käsittelyyn seuraavaksi ote¬ 
taan vähiten odottanut. Vrt. jonotapa. 

17. C: kasettilevy, cartridge disk, hard 
disk. Yhden kiinteän, suojuksessa olevan 
magneettilevyn muodostama taltio, (kova¬ 
levy: hard disk, winchester disk. Ei suosi¬ 
tella. Oikea sana on umpilevy. Kiintolevy, 
Umpilevy: (ei selitystä). Umpilevyasema: 
Winchester disk unit, hard disk unit. Levy¬ 
asema, jossa levy sekä luku- ja kirjoitus- 
päät on rakennettu yhdeksi suljetuksi 
kokonaisuudeksi.) 

18. D: harppausnäppäin, home key. 
Näppäin, joka yksin tai yhdessä nuolinäp¬ 
päinten kanssa siirtää kohdistimen määrä- 
kohtiin näytössä tai näytöllä käsiteltävässä 
tiedostossa. 

19. D: kuvake, icon. Tietoa, käsittelytoi¬ 
mintoa tai tietosysteemin osaa tarkoittava 
käyttöliittymään kuuluva kuvasymboli. 

20. B: upottaa, insert. Sijoittaa väliin. 

Paikka 


Kerhotila Tarkk'ampujankatu 14, 00150 Helsinki 


Läsnä 


Karjalainen, Vesa 
Aarnio, Mikko 
Blad, Jari 
Herne, Veikko 
Inki, Ari 
Kärkinen, Martti 
Lehtonen, Antti 
Pakarinen, Antti 
Rosendahl, Leif-Eric 
Strand, Markus (sihteeri) 
Tossavainen, Seppo 


(kokouksen puheenjohtaja) 
Aronen, Jussi 
Halmen, Johan 
Inki, Kalevi 
Juuri, Pertti 
Lehto, Sami 
Orma, Seija 
Pirhonen, Aimo 
Siiskonen, Pekka 
Tapanainen, Samuli 


Seuraajina Aronen, Osku 

Lehtonen, Lasse 
Roose, Siiri 


Kovolainen, Marko 
Mikko 

Westerlund, Birger 


1 KOKOUKSEN AVAUS 

Hallituksen puheenjohtaja avasi kokouksen kello 
15.10. 


2 KOKOUKSEN LAILLISUUS JA PÄÄTÖSVALTAISUUS 

Kokouskutsu on ollut kerholehden SVIIPPI numerossa 
1/90. Läsnäolleet todettiin kokous salissa kiertäneen 
nimilistan mukaan. 

Päätös: Kokous todettiin klubin sääntöjen mukaan laillisesti 

koollekutsutuksi ja päätösvaltaiseksi. 


3 KOKOUKSEN JÄRJESTÄYTYMINEN 

Päätös: Kokouksen puheenjohtajaksi valittiin Vesa Karjalainen 

ja sihteeriksi Markus Strand. Pöytäkirjantarkastajik¬ 
si valittiin Martti Kärkinen ja Seppo Tossavainen. 
Sovittiin että pöytäkirjantarkastajat toimivat myös 
tarvittaessa ääntenlaskijoina. 

4 ESITYSLISTAN HYVÄKSYMINEN 

Päätös: Päätettin noudattaa seuraavaa esityslistaa: 

1. Kokouksen avaus 

2. Kokouksen laillisuus ja päätösvaltaisuus 

3. Kokouksen järjestäytyminen 

4. Esityslistan hyväksyminen 

5. Vuoden 1989 tilit 

6. Klubin sihteerin vaihto 

7. Muut käsiteltävät asiat 

8. Kokouksen päättäminen 


5 VUODEN 1989 TOIMINTAKERTOMUS JA TILIT 

Puheenjohtaja Vesa Karjalainen esitteli tilintarkas¬ 
tajan Raija Helenin tilintarkastuskertomuksen, 
jossa suositeltiin tili- ja vastuuvapauden myöntä¬ 
misestä hallitukselle. Seppo Tossavainen esitteli 
vuoden 1989 toimintakertomukseen. 

Päätös: Päätettiin hyväksyä tilinpäätös ja toimintakertomus 

sekä myöntää hallitukselle tili- ja vastuuvapaus 
vuoden 1989 osalta. 


6 KLUBIN SIHTEERIN VAIHTO 

Klubin sihteeri Arto Kiviniemi erosi klubin sihteerin 
tehtävästä. Hänen tilalleen klubin sihteeriksi 
valittiin tästä päivästä lukien Markus Strand. 


7 MUUT KÄSITELTÄVÄT ASIAT 

Päätös: Seppo Tossavainen toivoi jäsenistöltä enemmän 

aktiivisuutta materiaalin saamiseksi kerhon lehteen 
SVIIPPIIN. 

Jäsenistö ei määräaikaan mennessä esittänyt muita 
asioita käsiteltäväksi, joten muita käsisteltäviä 
asioita ei ollut. 

8 KOKOUKSEN PÄÄTTÄMINEN 

Puheenjohtaja Vesa Karjalainen päätti MIKROILIJAT 
r.y. varsinaisen kevätkokouksen klo 15.45. 


Pöytäkirjan vakuudeksi 


Markus Strand 
sihteeri 


Olemme tarkastaneet MIKROILIJAT r.y. sääntömääräisen kevätkokouksen 
pöytäkirjan 1/1990 ja todenneet sen kokouksen kulun mukaiseksi. 



Vesa Karjalainen 
puheenjohtaja 


Martti Kärkinen 
pöytäkirjantarkastaja 


Seppo Tossavainen 
pöytäkirjantarkastaj 


Painopaikka Pikapaino Paatelainen Oy 1990 









